qundao/data-zh-poetry huggingface dataset:
又二首·其一
作者：劉克莊
朝代：宋

世道方憑藉，云胡不憗遺。
重如鎮喬嶽，寬可納須彌。
鴟閣開無日，蟇陵窆有期。
嗟余衰久矣，告第乏雄辭。
又二首·其一
作者：劉克莊
朝代：宋

萊菔可虀秔可炊，絕勝遠訪碧溪祠。
渠能去伴舒爲誥，時有來聽鼎說詩。
江夏奇童今屬子，金華仙伯更傳誰。
錦囊倒贈貧家了，不管旁觀笑橐垂。
又二首·其一
作者：劉克莊
朝代：宋

諸子皆蠡管，惟聃說大方。
其隅四無有，於道兩相忘。
未易五車盡，難將寸矩量。
楚辭迷極際，柳對昧中旁。
鳥止丘何小，蝸爭角許忙。
更須參孟叟，歸宿要知鄉。
又二首·其二
作者：劉克莊
朝代：宋

不謂斯人夭，堂堂在目中。
曾參黄面老，肯戀黑頭公。
性理天淵徹，榮華露電空。
獨餘章奏在，聖主記遺忠。
又二首·其二
作者：劉克莊
朝代：宋

詩家事業可憐生，骨朽人間有集行。
鍛鍊鬼猶驚險語，折磨天亦妬虛名。
長騎馿背嫌肩聳，欲拔鯨牙恨力輕。
吟得擅場成底事，不如黄策挹浮榮。
又二首·其二
作者：劉克莊
朝代：宋

難與拘儒論，無方即大方。
洞然皆我闥，隅竟在何鄉。
惠說猶爲寡，聃書不可量。
莫知崖內外，烏覩道藩傍。
血戰蠻爭角，狂行士望洋。
區區膠小見，肝膽畫封疆。
又五言一首
作者：劉克莊
朝代：宋

甫白不可作，千年有廢壇。
虛逢右文主，難獻采詩官。
與子擘麟脯，從渠切蟣肝。
後生多美秀，未可便麤瞞。
又五言一首
作者：劉克莊
朝代：宋

累疏皆中寢，孤忠奈衆咻。
人方袖瓦送，君獨舉幡留。
不記邯鄲夢，猶貪洛社遊。
而今都已矣，慟哭過西州。
又五言二首·其一
作者：劉克莊
朝代：宋

子去臨民社，公私必小寬。
皆云官似水，誰道縣如灘。
村絕追胥跡，溪無督賦瘢。
自從陳李後，古調少人彈。
又五言二首·其二
作者：劉克莊
朝代：宋

剖决時通夕，將迎或望塵。
官爲賢令尹，位下郡專人。
尚欲平州欠，何曾歎縣貧。
能容老夫否，負耒去爲民。
又六言二首·其一
作者：劉克莊
朝代：宋

昏主非姬不飽，內嬖廢嫡可悲。
驪女逐金玦子，玉環養錦䙀兒。
又六言二首·其一
作者：劉克莊
朝代：宋

羣雄走野逐鹿，一士入海騎鯨。
不聽安期畫策，便知子羽無成。
又六言二首·其一
作者：劉克莊
朝代：宋

韶顔譬槿花爾，枵腹僅椰子如。
不知作千年調，誰教盛萬卷書。
又六言二首·其二
作者：劉克莊
朝代：宋

寡女畫眉通好，鄰姬捧心效顰。
况有黄金買賦，不羨碧玉嫁人。
又六言二首·其二
作者：劉克莊
朝代：宋

有載書盟三友，無文章送五窮。
怯懦寧出胯下，清狂羞入褌中。
又六言二首·其二
作者：劉克莊
朝代：宋

貴欒大佩六印，賦侏儒俸一囊。
曼倩面有饑色，蟠桃三度偷嘗。
又即事二首·其一
作者：劉克莊
朝代：宋

喚回暖律解嚴寒，甚矣吾侯似次山。
拾穗有農田盡闢，詬租無吏戶常關。
家於莆積百年愛，帝視閩如千里寰。
欲掃草堂迎小隊，釣臺只在北溪灣。
又即事二首·其二
作者：劉克莊
朝代：宋

放逐誰曾爲解驂，自治蕪穢墾山南。
西疇會有兩歧麥，東府底須三寸柑。
芋美尤於饑後覺，欖甜少待味回參。
採薇散髮無窮樂，寄語癡人勿豢酣。
又即事四首·其一
作者：劉克莊
朝代：宋

塞氛未靜鐵衣寒，愁絕江南庾子山。
誰使石郎捐一道，僅聞柴氏復三關。
西當太白餘孤壘，北望神州隔幾寰。
猶憶樓船建黄鉞，夕烽明滅照龍灣。
又即事四首·其三
作者：劉克莊
朝代：宋

霜髭撚斷雪肩寒，帝放還山莫下山。
饒取兩生留魯國，笑他四皓出藍關。
弈秋局已翻新勢，王會圖應復舊寰。
老不預人家國事，自撐一葉向深灣。
又即事四首·其二
作者：劉克莊
朝代：宋

鷃飛安敢並鸞驂，去矣休休顧渭南。
稍喜園官來送菜，不愁御史出携柑。
銅山賊有錢神援，玉版禪須鐵漢參。
聞道五原鉦鼓急，崆峒山叟晝眠酣。
又即事四首·其四
作者：劉克莊
朝代：宋

鷹已離韝馬釋驂，弇州西畔大槐南。
酢梅難比奉宸杏，病橘本非供御柑。
怕向道旁逢醉尉，底須帳裏著髯參。
細聽檐溜諧宮徵，床下安知鬭蟻酣。
又和二首·其一
作者：劉克莊
朝代：宋

只有短轅車錫導，更無靈壽杖扶光。
林間竹笋飽一世，閣下薇花閲幾郎。
曩欲裂麻寧拂袖，老當還笏不須囊。
綠陰周匝迷行徑，誰念茙葵惟向陽。
又和二首·其二
作者：劉克莊
朝代：宋

禁林忝士相如草，芸閣曾分太乙光。
亳社重新依老子，天台自古屬劉郎。
判無除目污黄紙，空有孤忠滿皂囊。
迴首觚稜殘夢斷，下招不必遣巫陽。
又和八首·其一
作者：劉克莊
朝代：宋

莫信天高虎守關，懶龍至此不容蟠。
須臾雨慰三農望，膚寸雲彌六合間。
愈謂勾龍功配社，軻云后稷道同顔。
老儒負耒今無力，也趁田丁種蒔還。
又和八首·其七
作者：劉克莊
朝代：宋

不識三君與八關，平生所敬獨肱蟠。
扶犂甘雨祥風裏，占籍廉泉讓水間。
聊伴漁翁歌欵乃，且饒犬子賦孱顔。
村深隠隠聞簫鼓，知是田家賽社還。
又和八首·其三
作者：劉克莊
朝代：宋

白首還鄉鐵鑄關，雲泥不復計飛蟠。
原田高下雨三日，菴屋中分雲半間。
麻麥芃芃迴秀色，茅柴薄薄暫酡顔。
若非鈴閤詩筒至，身在華胥的未還。
又和八首·其二
作者：劉克莊
朝代：宋

今雨何人更叩關，庭花不掃竹根蟠。
論詩子美嚴公際，尚友長沮桀溺間。
只怕荷鋤傷地脈，都忘載筆侍天顔。
受廛幸在滕君國，白酒黄鷄得往還。
又和八首·其五
作者：劉克莊
朝代：宋

參透黄陳向上關，肯將風月乞楊蟠。
君才不忝圖書府，吾老安能筆硯間。
有鄙拙歌叩牛角，無清平調動龍顔。
暮年多被蒲輪賺，豈獨申公罷遣還。
又和八首·其八
作者：劉克莊
朝代：宋

免周柱史出函關，豈有根株可據蟠。
但見名刊黨碑內，可曾身在屬車間。
老尤怕血斤邊指，春不能朱鏡裏顔。
誰道先生渾懶去，巾車檢校別村還。
又和八首·其六
作者：劉克莊
朝代：宋

淺池荒榭不施關，一任蟆跳更蚓蟠。
儒墨是非憑紙上，陰晴變態驗窗間。
晨光可愛聊晞髮，老相堪憎莫鏡顔。
頼有笥中奎墨在，絕勝疎傅槖金還。
又和八首·其四
作者：劉克莊
朝代：宋

老畏春寒緊閉關，群龍應笑一蛇蟠。
茆茨掩翳三家聚，桑柘依稀十畝間。
茇蔽芾棠公自愛，食支離粟我何顔。
人生安穩惟田舍，歸晚猶勝死不還。
又和六首·其一
作者：劉克莊
朝代：宋

浹日甘霖徧履封，懸知蒼昊鑒丹悰。
蔬腸賢牧通齋禁，菜色愚民有喜容。
鬻馬余猶堪買犢，刑鵝公不更祠龍。
去年恨殺茅柴薄，慙愧而今琥珀濃。
又和六首·其三
作者：劉克莊
朝代：宋

曾抗歸田疏幾封，天高殊未察微悰。
時人今雨誰相過，地主春風獨見容。
取友肯遺沮桀溺，論功不下棄勾龍。
眉間黄色元無事，因拆詩筒一點濃。
又和六首·其二
作者：劉克莊
朝代：宋

四山猶被亂雲封，卧聽檐聲洗病悰。
焦穀萌芽非爾力，晚花膏沐爲誰容。
水田渺渺飛雙鷺，晹谷徐徐起六龍。
莫道農家無供帳，扶疎遶屋綠陰濃。
又和六首·其五
作者：劉克莊
朝代：宋

薰薔薇水啟函封，妙語端能破悶悰。
自請把麾行雅志，渠能腰扇障羞容。
居然雄狡伏麟鳳，何止傑魁如虎龍。
致了豐年歸未晚，西來詔墨似鴉濃。
又和六首·其六
作者：劉克莊
朝代：宋

昨聞英斷有烹封，澤畔纍臣抱寸悰。
巧智不如葵衛足，曲蟠誰與木爲容。
祠官失職慙虛蠹，野老無知禱象龍。
欲上高樓瞻魏闕，亂山千疊暮雲濃。
又和六首·其四
作者：劉克莊
朝代：宋

鄉縣俱叨析爵封，弟兄麾節媿慆悰。
腐紅有兆寬枵腹，新淥無端照醜容。
青草池荒休去蟈，黄梅雨歇近分龍。
即今諸老調元手，野叟閒愁浪自濃。
又和南塘十首·其一
作者：劉克莊
朝代：宋

聚群雷乍喊，乘暗月初斜。
至黠穿懷袖，雖微具爪牙。
麈揮那肯去，扇障不能遮。
近水尤喧聒，殊妨賞藕花。
又和南塘十首·其一〇
作者：劉克莊
朝代：宋

□□漁輒獲，元□□幾戕。
不足煩三顧，毋寧且□□。
刳鑽供卜筮，巾笥沐恩光。
何似泥中伏，朝朝出太陽。
又和南塘十首·其七
作者：劉克莊
朝代：宋

大計當傳子，齊盟共定王。
不惟分戶牖，亦自峙餱糧。
修□疑知禮，謀遷似辨方。
朱門需蜜蠟，空費一春忙。
又和南塘十首·其三
作者：劉克莊
朝代：宋

倏來如詗伺，奇中費隄防。
最善逃形影，惡知辨臭香。
□□□不見，烏獲臂空攘。
□詫藏幽密，其如蓋愈彰。
又和南塘十首·其九
作者：劉克莊
朝代：宋

短歌殊不足，裊裊發長吟。
□□□□□，□□□□□。
渴饑資墜露，栖止□□陰。
痀僂安知道，區區有巧心。
又和南塘十首·其二
作者：劉克莊
朝代：宋

甚矣形骸穢，居然孕育繁。
來常屯几格，去不離牆藩。
□□多朋類，雞鳴誤婦言。
至今賓與主，相對廢盤餐。
又和南塘十首·其五
作者：劉克莊
朝代：宋

雨戀池三尺，晴窺月一方。
未□□□□，敢望若并洋。
□怪曾驚耳，仝嗔欲刃腸。
誰能□□□，老子欲追凉。
又和南塘十首·其八
作者：劉克莊
朝代：宋

密疎多不定，來往少曾停。
穿幌非陰燐，窺窗若曙星。
微能破幽暗，高欲傍青冥。
忽起江湖思，微茫隔遠汀。
又和南塘十首·其六
作者：劉克莊
朝代：宋

初見微於□，徐驚巧入神。
忽然纏作繭，信矣出如綸。
桑遶羅敷舍，機鳴孟母鄰。
明當曬新□，霽月鎔□□。
又和南塘十首·其四
作者：劉克莊
朝代：宋

□□□負汝，作意欲空之。
童子持竿□，□家掛紙祈。
□□□已載，蔡譜偶然遺。
秋至掃□□，殆非人力爲。
又和喜雨四首·其一
作者：劉克莊
朝代：宋

茅檐卧聽雨聲寒，晨起油雲遍海山。
州牧憂勤真可記，田家苦樂最相關。
親祈閟宇神其吐，誰道靈湫鬼所寰。
但願時平魚稻熟，結茅青壁艤滄灣。
又和喜雨四首·其三
作者：劉克莊
朝代：宋

催花小雨餞餘寒，衰病今朝始出山。
移北阜文從汝笑，非西疇事勿予關。
預知帝耜開耕籍，初灑天瓢徧域寰。
便起筆床茶竈興，釣舟久矣閣前灣。
又和喜雨四首·其二
作者：劉克莊
朝代：宋

暮年臺笠代羸驂，信步籬東過舍南。
稍喜農家行食麥，徑催園戶去移柑。
尋花公倘來過甫，置薤吾無可語參。
諸縣豐登條教簡，醉翁飲少已先酣。
又和喜雨四首·其四
作者：劉克莊
朝代：宋

白頭無復駕征驂，薄有田廬汾水南。
但使金穰堪拾穗，何曾玉食欠包柑。
莫辭社酒傳三爵，猶勝障泥趁六參。
不必宗文扶亦可，老人不飲似微酣。
又和宋侯三首·其一
作者：劉克莊
朝代：宋

春風纔扇已微和，燈市新年笑語多。
時有老農行拾穗，豈無太史筆歸禾。
少留樓上三通鼓，休記雲間第一歌。
傳說遨頭詩句好，曹劉牆短不難過。
又和宋侯三首·其三
作者：劉克莊
朝代：宋

梨園部裏奏雲和，衰惰煩公發藥多。
有囀春鶑觴客酒，無如龍馬暴民禾。
盍陪天下傳柑宴，且聽民間秀麥歌。
歸對蓬窗燈一點，却疑太乙夜相過。
又和宋侯三首·其二
作者：劉克莊
朝代：宋

鈴齋教令得民和，月色今宵十倍多。
節物人家俱插柳，霽華田舍可鞭禾。
坐中客醉僛僛舞，陌上花開緩緩歌。
老子尚堪牽率在，夜歸已有木魚過。
又和後九首·其一
作者：劉克莊
朝代：宋

覺性靈明自若，本心利欲食之。
大觀如夢如幻，小視坐忘坐馳。
又和後九首·其七
作者：劉克莊
朝代：宋

自遣病魔病豎，不干藥上藥王。
洗眼菊泉舊本，照懷蓉月新凉。
又和後九首·其三
作者：劉克莊
朝代：宋

寒儒頼有雪映，貧女那無績光。
千眼今依佛閣，重瞳昔侍舜廊。
又和後九首·其九
作者：劉克莊
朝代：宋

憂患長我意智，苦樂隨渠業緣。
貴人銀燭按樂，書生紙裹見錢。
又和後九首·其二
作者：劉克莊
朝代：宋

學仙燒汞成灰，學書埋筆爲塚。
羨關尹喜見聃，愛希氏子瞻孔。
又和後九首·其五
作者：劉克莊
朝代：宋

竹簡定隸古字，黑屏刻月蝕詩。
嗜學心無止法，讀書眼有還時。
又和後九首·其八
作者：劉克莊
朝代：宋

浮雲月之障礙，蒙氣日之翳膜。
已把太玄覆瓿，更將三傳束閣。
又和後九首·其六
作者：劉克莊
朝代：宋

入槐見蟻群聚，賦芧覺狙怒喜。
脫離黑暗獄中，透入光明境裏。
又和後九首·其四
作者：劉克莊
朝代：宋

康術鷹眼不化，處仲蜂目亦露。
我自有觀人訣，汝勿爲相祖誤。
又和感舊四首·其一
作者：劉克莊
朝代：宋

三世高枝折廣寒，謂宜挽致道家山。
使君紫馬重臨郡，柱史青牛亦出關。
占籍喜居廉讓里，操觚悔記太平寰。
新篇猶覺波瀾闊，堪笑持竿向淺灣。
又和感舊四首·其三
作者：劉克莊
朝代：宋

人言上界足高寒，錯踏金鰲絕頂山。
恩許乞身鏡湖曲，老難效命玉門關。
明知甑破休回首，猶喜弓亡不出寰。
便合挂帆滄海去，義溪三十六重灣。
又和感舊四首·其二
作者：劉克莊
朝代：宋

蹇馿誰駕復誰驂，略似遺公在劍南。
尚有三鍾加十束，那無二頃種千柑。
不煩剝啄敲門訪，且可跏趺面壁參。
春到茅檐殊未覺，曉窗差薄日初酣。
又和感舊四首·其四
作者：劉克莊
朝代：宋

老馬虺隤不服驂，纍然病起泛溪南。
失侯我尚堪耘豆，出牧公方自種柑。
畏壘屢豐愧桑楚，漢嘉雖小屈岑參。
新年聞說茅柴賤，陌上逢人各半酣。
又四首·其一
作者：劉克莊
朝代：宋

咄咄清流久灌輸，帝虛館殿待名儒。
縱□□□□□嶺，未抵鴟夷泛太湖。
青史方將觀晚節，黄封尚可易村沽。
書言耳重知君意，怕聽朝雞與漏壺。
又四首·其三
作者：劉克莊
朝代：宋

薄收僅足了冬輸，晚覺明農勝業儒。
稍喜塵清如□峒，更祈田熟似蘇湖。
小船楊柳陰中泊，大斗杏花深處沽。
游野歸來天欲雨，雲邊玉女屢投壺。
又四首·其二
作者：劉克莊
朝代：宋

已藁忠言未及輸，豈知窮鬼迫臞儒。
諸生蕝就漢朝野，一束芻留孺子湖。
室有瓶儲聊自給，帘夸椀□□人沽。
風濤如此行何適，猶幸中流得一壺。
又四首·其四
作者：劉克莊
朝代：宋

幸無再榷與三輸，得半猶堪活窶儒。
寧揖劉郎歸釣瀨，肯于孟守覓崲湖。
杯中興至休辭飲，膜外名虛不必沽。
晨出作勞宵穩睡，管他布穀更提壺。
又得湖字
作者：劉克莊
朝代：宋

帝賜先生一曲湖，畫船領客汎菰蒲。
覆茅亭子尋猶遠，隔柳人家看似無。
渴嗜瀑泉頻遣汲，醉行釣岸屢嗔扶。
假令不立功名死，史筆須編入酒徒。
又次居厚韵一首
作者：劉克莊
朝代：宋

衰遲已迫掛冠年，三黜皆因戀九遷。
且傍雁行遊福地，免陪豹尾幸甘泉。
早知丹汞方難驗，晚悟□□□不然。
聞說青雲梯磴捷，老無肩力可攀緣。
又盜棄端硯一首
作者：劉克莊
朝代：宋

□衣孔履世猶欽，此硯隨公歲月深。
璞美止緣鸜眼□，價高不數褭蹄金。
虬髯尚破偷兒膽，麟筆曾誅賊子心。
今代安知無雋尹，傳經决獄肯披襟。
又真止堂一首
作者：劉克莊
朝代：宋

作堂肯以止爲名，出處遥知講已精。
縱使胸中橫綠野，未應度外置蒼生。
波頹公獨能山立，漏盡人方喜夜行。
千載英雄須冷笑，孔明回首學淵明。
又答袁卿相子一首
作者：劉克莊
朝代：宋

百篇端可補詩亡，形穢何堪在玉傍。
方苧蘿山尤覺艷，入旃檀國不知香。
一枝我欲簪蓬葆，七字君宜和柏梁。
卧雪家風要人繼，莫因摇落便凄凉。
又絕句二首·其一
作者：劉克莊
朝代：宋

東閣郎君己貳卿，斡回嚴冷作和平。
專人昔暴於家靼，太傅今賢似父兄。
又絕句二首·其二
作者：劉克莊
朝代：宋

物貴皆由楮幣輕，近聞五嶺亦通行。
舊時白葦黄茅裏，有犬鷄聲布有聲。
又聞邊報四首·其一
作者：劉克莊
朝代：宋

籬援蕭疎堂奧寒，西從蜀嶺北淮山。
少狂曾似身摩壘，衰暮今無力拓關。
烽火終年煩斥堠，車書何日混輿寰。
採飛冗惰樓船敝，誰爲朝家備海灣。
又聞邊報四首·其三
作者：劉克莊
朝代：宋

玉帛朝馳盟暮寒，覆車胡不鑒燕山。
未聞一范出乘塞，忽報六符來叩關。
孫氏已憑江立國，孔融誤以許爲寰。
洛花歲歲無消息，極目蘆洲更蓼灣。
又聞邊報四首·其二
作者：劉克莊
朝代：宋

八駿西遊造父驂，六飛草草幸東南。
故宮久嘆生禾黍，急驛毋煩貢荔柑。
自古廟謨勞聖慮，即今軍事有人參。
行宮一穗祥雲起，應解三邊黑祲酣。
又聞邊報四首·其四
作者：劉克莊
朝代：宋

一車兩馬不煩驂，草地蠕行到極南。
春燕無棲各依木，佛狸有使輒求柑。
按中軍請東陽徙，獲左車誰北面參。
憑語吳兒莫游冶，塞鴻回處陣雲酣。
又追和坡韻一首
作者：劉克莊
朝代：宋

亭傍喬木拂雲天，亭下高桅泊晚灣。
白是張騫曾泛水，青疑徐福所求山。
羊城隔霧愁回首，鯨浸收風喜見顔。
却笑金烏并玉兔，辛勤出沒雪濤間。
又采荔一首
作者：劉克莊
朝代：宋

我已歸尋烏石路，人誰肯顧雀羅門。
荔三百顆猶能啖，椿八千秋不足言。
唐貢華清勞歲歲，宋蠲驛置惠元元。
客詢老子休糧訣，丹實漫山更滿村。
友人李先輩丑父嘗以夷成詩二帙示余莫知爲何人所作心甚愛之過延平客有袖詩一章見訪始知夷成者蓋葉君之別號也鬚髮皓然矣詩與人皆可重因用其韻爲謝
作者：劉克莊
朝代：宋

筋力都非少壯時，不煩攬鏡覺吾衰。
展禽出仕曾三已，表聖歸休有四宜。
飽閲交情悲世道，差强人意頼君詩。
此生到死慙三士，本自難招況易麾。
友人病痁
作者：劉克莊
朝代：宋

昔聞詩可驅痁疾，今日詩人疾自嬰。
勢似邊兵鏖未解，根同野草剗還生。
能蠲熱障惟山色，解洗煩襟只澗聲。
溪友祝君如虎健，督僧栽種課奴耕。
友人病瘡
作者：劉克莊
朝代：宋

自檢方書坐一床，教尋蒿白采蒲黄。
畫眉連日疎粧閤，鍊氣通宵住道房。
倦聽瀑聲令睡醒，悶拈詩卷遣心涼。
猶勝華髮從軍客，歸卧茅簷養戰瘡。
受用
作者：劉克莊
朝代：宋

阮遥集平生幾屐，晏平仲半世一裘。
禿翁受用能多少，槲葉爲衣荷蓋頭。
口占
作者：劉克莊
朝代：宋

時有吟哦搔雪鬢，別無主掌繫冰銜。
寧歸南畝稱三老，怕守東華趁六參。
跌蕩已將經束閣，跏趺聊與佛同龕。
向來麈柄高懸起，舊事何人共可談。
古墓
作者：劉克莊
朝代：宋

石麟闕耳筍生苔，要讀豐碑與客來。
精舍荒涼僧已出，瓦牆一朵佛桑開。
古墓
作者：劉克莊
朝代：宋

龜趺但見碑訛缺，馬鬣安知葬舊新。
想見若敖求食鬼，亦羞東郭乞墦人。
古宮詞十首·其一
作者：劉克莊
朝代：宋

妾意憨如昔，君心苦不常。
未聞求故劍，別有獻明璫。
古宮詞十首·其一〇
作者：劉克莊
朝代：宋

妾性尤柔順，相看滿面春。
安知時態薄，偏妬入宮人。
古宮詞十首·其七
作者：劉克莊
朝代：宋

何必關山遠，凉風在殿西。
簫聲猶裊裊，舞袖忽凄凄。
古宮詞十首·其三
作者：劉克莊
朝代：宋

溝水通宮苑，泠泠去復回。
無人漏言語，紅葉是良媒。
古宮詞十首·其九
作者：劉克莊
朝代：宋

八代更相禪，休文北面蕭。
不如文惠妾，垂淚記前朝。
古宮詞十首·其二
作者：劉克莊
朝代：宋

妬亦常情爾，長門譴太深。
猶將金買賦，萬一帝回心。
古宮詞十首·其五
作者：劉克莊
朝代：宋

繐帳渾如舊，何曾奏伎來。
君王不終惠，留妾在空臺。
古宮詞十首·其八
作者：劉克莊
朝代：宋

君恩如紈扇，惟恐值秋風。
方喜入懷裏，安知棄篋中。
古宮詞十首·其六
作者：劉克莊
朝代：宋

玉輦臨前殿，方陳角觝嬉。
如何熊犯蹕，僅有一昭儀。
古宮詞十首·其四
作者：劉克莊
朝代：宋

年年花鳥使，選色進深宮。
不論妾心赤，惟看妾臂紅。
古意
作者：劉克莊
朝代：宋

吾夫子喜稱遺逸，太史公亦傳滑稽。
堯帝杯曾遜巢許，武王粟不飽夷齊。
拾來穗即萬鍾祿，採下薇堪百甕虀。
不是狂言大無當，聞之齧缺與王倪。
古意二十韻
作者：劉克莊
朝代：宋

自從混沌死，萬象困穿鑿。
淳風誰挽還，古意日漓薄。
余幼膽輪囷，泛濫通流略。
短篇堪掣鯨，片文可驅鰐。
吾嘗觀竅妙，渠敢譏雜駁。
北未陟崧岱，南僅覽衡霍。
菊坡評三雋，竹隠表一鶚。
雖爲世流傳，未經聖刪削。
晚歲歷九州，導從惟一鶴。
飄然乘剛風，騰而上寥廓。
金色大千界，水渦幾萬落。
荒哉漢陵闕，蕞爾遼城郭。
遂窺子宗廟，盡見佛樓閣。
叫開閶闔雲，耳聞鈞天樂。
吾持此安歸，喜極還驚愕。
恍疑緣崖墜，又恐行路錯。
詩魔暫辭去，來如隔日瘧。
易展垂天翼，難踏實地脚。
萬病皆有方，惟狂不可藥。
拙吟示兒曹，聊記武公謔。
句·其一
作者：劉克莊
朝代：宋

過江人物萃樵引。
句·其三
作者：劉克莊
朝代：宋

楊柳春風丞相府，梧桐夜雨濟王家。
句·其二
作者：劉克莊
朝代：宋

更高千萬丈，還我上頭行。
叱馭庵
作者：劉克莊
朝代：宋

所立未如溫太真，詎宜跬步暫忘親。
乃知峻坂驅車者，有愧高堂扇枕人。
史稿
作者：劉克莊
朝代：宋

雖有隆乾手澤傳，空疎豈敢望談遷。
春秋筆絕經誰續，光嶽氣分材少全。
老去汗顔慙巧斲，向來執手付遺編。
文名史學都休矣，追誦堯言一泫然。
司令爲牡丹集次坐客韻
作者：劉克莊
朝代：宋

古人曾道四并難，酒量黄花頓覺寬。
誰與蔡歐脩舊譜，且爲姚魏煖春寒。
飲狂尚欲簪巾舞，漏盡何妨秉燭看。
國色老顔不相稱，世間何處有還丹。
同孫季蕃游浄居諸庵·其一
作者：劉克莊
朝代：宋

捨俗依空事梵王，韶顔寂寂度年芳。
門前草色迷行徑，院裏花陰接步廊。
弓樣展來靴尚窄，黛痕剃出頂應涼。
當時若使窺鸞鏡，一步何因出洞房。
同孫季蕃游浄居諸庵·其二
作者：劉克莊
朝代：宋

滿院靜沉沉，微聞有梵音。
不來陪客語，應恐壞禪心。
母處歸全少，師邊悟已深。
戒衣皆自衲，因講始停針。
同安
作者：劉克莊
朝代：宋

城不能高甫及肩，臨風搔首一懷賢。
當時矮屋今存否，曾著文公住四年。
同安權縣林丞和余二首趁韵答之·其一
作者：劉克莊
朝代：宋

雖與尊公甲子同，懸鶉久矣愧華蟲。
程仇不□□□魏，王貢安能勝鮑龔。
時有放歌吟屋破，且無□□□途窮。
故山處處薇堪採，何必支離粟幾鍾。
同安權縣林丞和余二首趁韵答之·其二
作者：劉克莊
朝代：宋

頗聞四境有絃聲，雉傍人飛犬不驚。
在處棠陰應勿伐，等閑花判亦流行。
掞庭子盍摛新藻，絕廩□□□落英。
臺府諸公衡尺審，春風薦子有誰爭。
同秘書弟賦三老各一首·老兵
作者：劉克莊
朝代：宋

昔擁琱戈射鐵簾，可堪蓬鬢映冰髯。
金瘡常有些兒痛，斗力今難寸許添。
至老安能希駱甲，從初悔不事蒙恬。
莫嗟身上衣裘薄，猶向官中請半縑。
同秘書弟賦三老各一首·老奴
作者：劉克莊
朝代：宋

少賤腸枵破褐單，傍人門戶活饑寒。
自從毀齒初成券，直至長鬚尚不冠。
冷炙時霑筵上餕，禿芒旋掃臼邊殘。
他時縱取封侯印，僅得君王踞厠看。
同秘書弟賦三老各一首·老妾
作者：劉克莊
朝代：宋

傷春感舊似中酲，樂器全拋曲譜生。
自小抱衾無怨色，有時擁髻尚風情。
曾陪太尉斟還唱，猶記司空眼與聲。
著主衣裳爲主壽，莫如琴客別宜城。
同鄭君瑞出瀨溪即事十首·其一
作者：劉克莊
朝代：宋

汗血名駒白玉鞭，本初父子喜華鮮。
只今無復狂遊侶，自卸馿鞍古店前。
同鄭君瑞出瀨溪即事十首·其一〇
作者：劉克莊
朝代：宋

老奴昔逐我西東，捷似猿猱跳絕峯。
今日道旁扶一拐，汝公安得不龍鍾。
同鄭君瑞出瀨溪即事十首·其七
作者：劉克莊
朝代：宋

古於生死驗交情，何况臺欹沼漸平。
不是劉君同鄭老，苔深草合斷人行。
同鄭君瑞出瀨溪即事十首·其三
作者：劉克莊
朝代：宋

元凱平生以智推，今看往事一何癡。
山頭螭首猶蕪沒，那有人觀水底碑。
同鄭君瑞出瀨溪即事十首·其九
作者：劉克莊
朝代：宋

北耗而今杳不知，路傍羽檄走無時。
自憐滿鏡星星髮，羞見官中募士旗。
同鄭君瑞出瀨溪即事十首·其二
作者：劉克莊
朝代：宋

妓有香分客有魚，主君頭白總因渠。
枯楊此日悲風起，寂寞無人哭墓廬。
同鄭君瑞出瀨溪即事十首·其五
作者：劉克莊
朝代：宋

豪士寧淪鬼趣中，曼卿昔去管芙蓉。
君今定作梅花主，來往山間儻一逢。
同鄭君瑞出瀨溪即事十首·其八
作者：劉克莊
朝代：宋

鐵馬防秋記昔曾，晚涂消縮似寒蠅。
同時校尉俱封拜，誰伴將軍獵霸陵。
同鄭君瑞出瀨溪即事十首·其六
作者：劉克莊
朝代：宋

虆梩而掩古無譏，何必封崇揭禍機。
到得珠襦金椀出，始知臝葬不爲非。
同鄭君瑞出瀨溪即事十首·其四
作者：劉克莊
朝代：宋

昔結精廬在半崖，苔扉無主闔還開。
近聞有虎爲看守，應是防閑俗子來。
君疇仰晦茂功蒙仲和余差鬚韵二詩再答二首·其一
作者：劉克莊
朝代：宋

懊悔平生擇術差，誓將秋實代春華。
幸無大節汙青史，曾有狂言壞白麻。
已約宗雷同入社，且饒燕許自成家。
傍人不必爭殘線，禿筆何因肯再花。
君疇仰晦茂功蒙仲和余差鬚韵二詩再答二首·其二
作者：劉克莊
朝代：宋

衡與脩皆捋虎鬚，不論公幹與元瑜。
譏彈山寺詩爲謗，指點滄洲疏似諛。
毛垢人將吹洗汝，涅磨渠不磷緇乎。
勸君刊落閑枝葉，佩服高柴一字愚。
君疇仲晦蒙仲再和余差鬚二詩警齋侍郎又繼之趁韵走謝·其一
作者：劉克莊
朝代：宋

丹爐爆裂話頭差，攬鏡顔蒼兩鬢華。
不記省中詠薇藥，徑歸韋曲問桑麻。
卿雲方薦漢郊廟，郊島難鳴唐國家。
誰向玄都君子說，有春風處有桃花。
君疇仲晦蒙仲再和余差鬚二詩警齋侍郎又繼之趁韵走謝·其二
作者：劉克莊
朝代：宋

垢衣忘澣虱游鬚，豈有村情似長瑜。
作聖德詩無乃怪，進文鑑序近於諛。
熱中人有讒余者，殿後天將壽我乎。
晚覺陶翁嗔子懶，不如坡老願兒愚。
吳大帝廟
作者：劉克莊
朝代：宋

露坐空山裏，英靈喚不迴。
久無祠祭至，曾作帝王來。
壞壁蟲傷畫，殘爐鼠印灰。
今人渾忘却，江左是誰開。
吾里前輩林刪定甫六十挂冠夾漈艾軒諸老皆爲賦詩追次其韻
作者：劉克莊
朝代：宋

□定飛仙去不留，惜余生晚欠從游。
种明逸後屈二指，范景仁邊放一頭。
有鹿門栖堪遯去，無菟裘計徑歸休。
却憐荷蓧非真隠，鷄黍殷勤止仲由。
呈袁祕監
作者：劉克莊
朝代：宋

近日頻聞有峻除，人傳君相重師儒。
細旃坐穩方輪講，羣玉峯高未要扶。
別後曾過東閤否，新來亦乞鑑湖無。
幾時供帳都門外，真寫先生作畫圖。
呈黄建州
作者：劉克莊
朝代：宋

當年虎穴挺身臨，匹馬平欺萬綠林。
余欲關弓常掩涕，汝能賣劍即回心。
歌廉民已嗟來暮，微管吾安得至今。
欲謁鈴齋參嫡派，管蠡何敢測高深。
周天益由福僑劍水災毀室輒奉小詩勸緣
作者：劉克莊
朝代：宋

水患被東南，陵谷倏變易。
朝猶萬家聚，夕爲一沙磧。
非惟齊民災，亦是詩人厄。
鸛鳴魯望田，蛙跳周顒宅。
稚子衣露骭，處士泥沒膝。
厨人需米鹽，匠氏索材甓。
先當繕井竈，次議補籬壁。
自古托天公，詎肯怨河伯。
後村空勸緣，詩不一錢直。
莫愁草堂貲，必得檀越力。
周天益辭歸延平
作者：劉克莊
朝代：宋

自說鐔津上，辛勤葺數楹。
一家僑寄活，隻手拮据成。
俗薄詩人厄，州貧太守清。
聞君不由徑，想見攬衣迎。
命拙
作者：劉克莊
朝代：宋

命拙躬耕逢歉歲，旋營水菽度晨昏。
晴天田舍禾歸窖，臘日山家酒滿盆。
護竹短牆修復壞，澆花小井汲來渾。
早知不是封侯相，蓑笠何因肯出村。
和仲弟十絕·其一
作者：劉克莊
朝代：宋

懶窺戶外問晴陰，靜向窗前閲古今。
江國事稀聊袖手，鈞天夢斷久灰心。
和仲弟十絕·其一〇
作者：劉克莊
朝代：宋

千古堂堂一孔明，尚咨幼宰訪州平。
諸君應悉惓惓意，老子寧希赫赫聲。
和仲弟十絕·其七
作者：劉克莊
朝代：宋

少工文字老安施，不但才慳力已疲。
無復滴泉來上綆，惠連入夢偶成詩。
和仲弟十絕·其三
作者：劉克莊
朝代：宋

即今江表尚恬熙，忘却前迴飲馬時。
淝水豈無風鶴助，平涼莫受犬羊欺。
和仲弟十絕·其九
作者：劉克莊
朝代：宋

鴈回杳杳渾無報，鵲語啾啾似有憑。
忽得遠書看百過，眼昏自起剔殘燈。
和仲弟十絕·其二
作者：劉克莊
朝代：宋

慈母清齋奉竺乾，平生功行默通天。
遥知靜坐修禪觀，永晝爐中一穗煙。
和仲弟十絕·其五
作者：劉克莊
朝代：宋

一春簷溜不曾停，滴破空階蘚暈青。
便是兒時對床雨，絕憐老大不同聽。
和仲弟十絕·其八
作者：劉克莊
朝代：宋

弟兄雖幸忝朱輪，各是人間五十人。
只合共娛千歲母，可能少補二州民。
和仲弟十絕·其六
作者：劉克莊
朝代：宋

行遍高臺到曲池，閑將白髮照清漪。
未應官舍無幽事，亦有臨流嘯詠時。
和仲弟十絕·其四
作者：劉克莊
朝代：宋

樓頭吹徹幾寒梅，推枕穿衣曉帳開。
蟻鬭蝸爭求予决，老夫身世自難裁。
和北山一首
作者：劉克莊
朝代：宋

幅巾高蹈挹洪崖，閑灑銀鉤著玉杯。
文律不論先漢後，詩源遠自國風來。
却愁小子方攻冉，未必吾師肯鑄回。
極欲去修床下拜，扁舟歸夢繞南臺。
和南塘食荔歎
作者：劉克莊
朝代：宋

君欲和詩無匆匆，唱首天下文章公。
今年荔子况倍熟，亭亭錦蓋高張空。
猿偷鴉啄牧童采，林間殘顆猶殷紅。
在昔唐家充歲貢，吟諷何止杜陵翁。
南窮交州西蜀土，快馬馱送如飛龍。
絳裳冰肌初照眼，玉環一笑恩光濃。
惟閩以遠幸免涴，一顆不到溫泉宮。
自從陳紫無真本，皺玉晚出尤稱雄。
邇來雞舌擅瑰瑋，贊香譽味萬喙同。
麟臺仙人親題品，天爲此果開遭逢。
乃知微物似有數，聲價亦與時汙隆。
列聖儉德被華戎，微如淮白不敢供。
奈何置驛奉私室，安得木鐸觀民風。
山蹊谷塹日力窮，血肩踠足馳筠籠。
請公移此食荔歎，置在薰風殿閣中。
和吳教授投贈二首·其一
作者：劉克莊
朝代：宋

三徑荒涼手自開，旋移花竹剪蒿萊。
休休豈不緣迂惰，屑屑何爲費往來。
明主祇今蒐墜典，故人太半客翹材。
纍臣方卧漳濱疾，錯夢鈞天聽樂迴。
和吳教授投贈二首·其二
作者：劉克莊
朝代：宋

衮衮登瀛更上坡，且容老子釣煙波。
鳳麟自合呈祥瑞，鳧鴈何曾繫少多。
時有耦耕人共語，亦無問字客相過。
倒囊欲答驪珠贈，柰此家徒四壁何。
和吳警齋侍郎二首·其一
作者：劉克莊
朝代：宋

□□抽得不貲身，慚愧君恩厚老臣。
扇障絕勝一青蓋，杖扶安用兩朱輪。
門無造請冠裳懶，室有昭回翰墨珍。
道是全人吾豈敢，溫公纔做九分人。
和吳警齋侍郎二首·其二
作者：劉克莊
朝代：宋

帝憫龍鍾許放還，夢魂尚記侍威顔。
難陪貢禹王陽後，猶在申公轅固間。
昔領羣仙上蓬島，今爲居士老香山。
癡年八十官三品，不欠浮名只欠閑。
和外弟方遇立春
作者：劉克莊
朝代：宋

脫髮紛紛雪滿簪，逢春非復少年心。
旋分菜把來窮巷，遥憶花枝滿上林。
寒擁絮衣看謁懶，老耽綺語業緣深。
竹居東道風光主，乞與甘棠蔽芾陰。
和季弟韻二十首·其一
作者：劉克莊
朝代：宋

何處有禾三百廛，芋區止在舍西邊。
室如蒙叟生虛白，詩賽唐人選極玄。
耐久不如常友石，固窮未肯便兄錢。
春晴尤愜看花者，却怕山田欠水泉。
和季弟韻二十首·其一〇
作者：劉克莊
朝代：宋

天海憑高兩杳茫，豈無容地著吾狂。
俗人不慣呼聱叟，明主何曾罪寢郎。
耕富春山能重漢，隠王官谷未忘唐。
自嫌老病疎溪墅，只靠鄰僧守竹房。
和季弟韻二十首·其一一
作者：劉克莊
朝代：宋

栖山畢竟勝居廛，投老柴門古道邊。
儋死更無人守墨，雄存已有客嘲玄。
鴟夷腹大常盛酒，麈尾談清絕口錢。
掛起桔槔能幾日，田間軋軋又機泉。
和季弟韻二十首·其一七
作者：劉克莊
朝代：宋

村有數家無百廛，小軒送目到鴻邊。
青牛曾動半空紫，白鳳端爲一卷玄。
上世架籤猶萬軸，太平斗米只三錢。
課童更渫牆西井，擬學蘇仙賦乳泉。
和季弟韻二十首·其一三
作者：劉克莊
朝代：宋

不管開阡與稅廛，自鋤瓜芋小溪邊。
向來一鶚謾薦禰，它日隻雞誰誄玄。
埋骨要鄰高士冢，買山莫費故人錢。
舍旁苔井尤宜茗，何必人間第一泉。
和季弟韻二十首·其一九
作者：劉克莊
朝代：宋

荒村隨分有區廛，不在花邊即水邊。
甚懶安能詩詠史，已歸不復賦思玄。
提壺聲好行沽酒，撲滿身災坐貯錢。
揀箇名山藏斷藁，莫教望氣識龍泉。
和季弟韻二十首·其一二
作者：劉克莊
朝代：宋

群書煙海眩彌茫，一念毫釐判聖狂。
煽寵艷詩多狎客，漏名直筆幾牙郎。
同時待詔餘枚叟，何處山人似李唐。
老矣自籌身世事，不將卦氣問京房。
和季弟韻二十首·其一五
作者：劉克莊
朝代：宋

小隠山林大隠廛，市塵吹不到書邊。
知他孟喜傳誰易，僅一侯芭受我玄。
古有飯牛仍扣角，世無騎鶴又腰錢。
溪光門外清如鏡，莫遣胡公涴菊泉。
和季弟韻二十首·其一八
作者：劉克莊
朝代：宋

倘來事已付茫茫，朝野皆知故態狂。
視草偶曾稱學士，看花未了失臺郎。
賈生作賦先揚馬，屈子分騷與景唐。
絕筆且宜高束起，要賡黄鵠和芝房。
和季弟韻二十首·其一六
作者：劉克莊
朝代：宋

且耕閒曠釣迷茫，風月佳時亦放狂。
辟穀久從赤松子，對花幾換紫微郎。
王何變晉爲東晉，郊島催唐入季唐。
此事故須商榷在，鐵檠未可厭山房。
和季弟韻二十首·其一四
作者：劉克莊
朝代：宋

幾欲乘桴泛淼茫，世間詎著次公狂。
幸無珠可分房老，安得錢堪遺窟郎。
直筆今誰書漢晉，巍冠昔謾講虞唐。
那知谿上垂綸叟，曾導龍綃輦出房。
和季弟韻二十首·其七
作者：劉克莊
朝代：宋

雖與漁樵共受廛，尚餘氣習雪螢邊。
故須堂下參輪扁，未可燈前罵鄭玄。
那有傳求千斛米，更無策捄五銖錢。
陳編老矣猶加勉，鑿久安知不及泉。
和季弟韻二十首·其三
作者：劉克莊
朝代：宋

放逐歸來老一廛，舊巢回首五雲邊。
固知七略慙臣向，誤把三長責子玄。
豈有侍郎留下榼，亦無司業送來錢。
豐年不怕相如渴，處處人家酒似泉。
和季弟韻二十首·其九
作者：劉克莊
朝代：宋

去國爲農混里廛，故書拋向短檠邊。
臺卿複壁猶溫孟，夷甫排牆始悔玄。
送老只消營藁葬，買春不過費榆錢。
枯腸欲汲無涓滴，誰道先生萬斛泉。
和季弟韻二十首·其二
作者：劉克莊
朝代：宋

古書隨讀已微茫，時事閒思欲發狂。
願保殘年同絳老，不貪來世作緇郎。
史饒西漢寧論晉，詩止黄初不及唐。
海闊天高孤鶴遠，寄聲飛矢莫抽房。
和季弟韻二十首·其二〇
作者：劉克莊
朝代：宋

帆近蓬萊忽浩茫，歸來散髮且陽狂。
昔陪上帝圖書府，今作清都山水郎。
子美愁來曾叫舜，退之老去獨鳴唐。
商歌滿屋如金石，絕勝簫聲出洞房。
和季弟韻二十首·其五
作者：劉克莊
朝代：宋

秋輸急急了園廛，生怕租瘢照水邊。
有客聳肩對摩詰，無人擁髻伴伶玄。
俗中安得遊仙枕，世上原須使鬼錢。
却笑贊皇歸不得，崖州城北望平泉。
和季弟韻二十首·其八
作者：劉克莊
朝代：宋

蠡管安能測混茫，楚狂敢道國人狂。
似聞函谷逐秦客，恰見初筵笑郭郎。
壯志不如乘下澤，微辭何足諷高唐。
入山未即無鄰伴，書室旁邊著鶴房。
和季弟韻二十首·其六
作者：劉克莊
朝代：宋

夢事迴頭墮渺茫，松間梅畔放清狂。
直須添竹成三友，不必栽槐待二郎。
老愛家山安畏壘，早知世路險瞿唐。
人間腥腐如何向，莫怪靈均葺葯房。
和季弟韻二十首·其四
作者：劉克莊
朝代：宋

即今巾鏡歎蒼茫，但覺書癡勝酒狂。
已怕詞頭趨坡老，更禁帖子累秦郎。
魯生競起爲綿蕝，邶俗誰能不采唐。
自唱樵歌余季和，免教人謗到君房。
和實之讀邸報四首·其一
作者：劉克莊
朝代：宋

祝鮀非是佞，莒僕未爲凶。
鬼谷從橫舌，終南詭秘蹤。
斷無麟在藪，獨有鼠穿墉。
千古誰儔匹，依稀似敬宗。
和實之讀邸報四首·其三
作者：劉克莊
朝代：宋

外觀殊偉岸，內稟極憸柔。
欲取漢清議，盡投唐濁流。
鬼車鳴甚惡，猛虎死方羞。
芳臭須臾判，哀哉不善謀。
和實之讀邸報四首·其二
作者：劉克莊
朝代：宋

穿鑿彊揮麈，跳梁勇執弓。
矯誣天亦怒，驅逐國爲空。
笑裏刀常有，盟邊甲已衷。
拾遺端可拜，誅佞筆生風。
和實之讀邸報四首·其四
作者：劉克莊
朝代：宋

一抨初駭聽，雙淚謾求哀。
極口誣賢者，甘心譽彼哉。
早知豺不食，安用鴆爲媒。
試問高陽里，迎車幾兩來。
和居厚弟一首
作者：劉克莊
朝代：宋

處處笙歌雜誦謠，盍簪一笑共今宵。
宛然上齒尊三老，非若班廷序百僚。
鄉飲詎宜先仗出，虞人不必以弓招。
明時各適鳶魚性，在野尤和似在朝。
和居厚弟韵
作者：劉克莊
朝代：宋

端嘉已羨谷鶑遷，不覺龍飛又幾年。
坡老嘗稱少公勝，伯淳曾道二哥賢。
騰箋內舉雖如此，秉筆中書豈必然。
歲晚偶同耆舊傳，瞎翁安得似癯仙。
和張使君一首
作者：劉克莊
朝代：宋

里巷傳呼府座來，柴門草戶亦榮哉。
相忘金鯽忽然躍，慣見白鷗渾不猜。
墨客堵牆觀落筆，花神步水出行杯。
定知入奉吾丘計，萬一君王訪草萊。
和張文學投贈
作者：劉克莊
朝代：宋

身如老桐樹，拱把至于今。
閲世已焦尾，無人知苦心。
免隨薪爨盡，誤被斧斤尋。
曾侍薰風殿，先皇獨賞音。
和張秘丞燈夕韻四首·其一
作者：劉克莊
朝代：宋

公承赤地饑荒後，一念通天立致和。
永日庭中私謁少，豐年陌上醉人多。
更生昔忝陪藜杖，臣甫今寧想玉珂。
益郡樂歌何足擬，要書善政續歸禾。
和張秘丞燈夕韻四首·其三
作者：劉克莊
朝代：宋

君侯談笑該能事，詩到元和字永和。
五夜縱遊聊與衆，一年更借不爲多。
牙旗此際留宵鑰，寶馬來春蹋曉珂。
白髮老農相告語，看燈歸去要栽禾。
和張秘丞燈夕韻四首·其二
作者：劉克莊
朝代：宋

牧守二期方奉計，末期君已得民和。
不愁米送官倉少，但怪蓮開陸地多。
座客共霑眉壽酒，廄人預戒早朝珂。
諸公若問龍鍾叟，爲說腰鎌自刈禾。
和張秘丞燈夕韻四首·其四
作者：劉克莊
朝代：宋

頻年沴氣稀安業，一旦仁風忽扇和。
野老說侯遊豫少，醉翁與客倡酬多。
一筇扶我蹣跚步，五馬輸君蹀躞珂。
得雨下秧晴亦好，舊冬猶有未鞭禾。
和張簡簿尉韻
作者：劉克莊
朝代：宋

舊案依俙在柏臺，寄聲杭本莫翻開。
騎馿導從兩黥挾，羅爵門庭幾客來。
務觀可堪供史草，補之不會作宮梅。
男兒盍建橫行策，免使君王歎乏材。
和徐常丞洪秘監倡和四首·其一
作者：劉克莊
朝代：宋

一著能回一局輸，安危豈不繫茲儒。
樂卿昔去曾入海，老監今歸但乞湖。
阮子杖挑聊共出，麻姑榼送不煩沽。
二仙占斷壺中景，不許長房跳入壺。
和徐常丞洪秘監倡和四首·其三
作者：劉克莊
朝代：宋

孤忠鬰積未全輸，臧氏其如命世儒。
歸治隠棲秦系里，去留遺愛葛仙湖。
一辭吾已抽身退，什襲公非待價沽。
大手會當摛玉檢，窶人只合傳冰壺。
和徐常丞洪秘監倡和四首·其二
作者：劉克莊
朝代：宋

紛紛博局迭贏輸，孰是真儒孰盜儒。
履道宅佳多輦石，輞川亭巧恰臨湖。
可無詩喚劉郎和，偶有錢同鄭老沽。
却笑吳兒拚命者，潮頭如屋靠腰壺。
和徐常丞洪秘監倡和四首·其四
作者：劉克莊
朝代：宋

公詩妙巧過般輸，蚓竅何堪和大儒。
豈敢分庭掣鯨海，頗思越邑會鵝湖。
薰蕕年老迷香臭，酒脯涎垂向市沽。
病起带圍渾減盡，免教人誚腹如壺。
和徐總管雨山堂一首
作者：劉克莊
朝代：宋

趁韻哦詩老未工，不如總角口吹葱。
載輜車裏輸伊輩，對畫屏前要此翁。
和方孚若瀑上種梅五首·其一
作者：劉克莊
朝代：宋

仙翁小試春風手，高拂茅簷矮映窗。
選勝多依巖罅種，愛奇或併樹身扛。
海山大士寒蒙衲，月殿仙姝夜擁幢。
商略此花宜茗飲，不銷銀燭綵纏缸。
和方孚若瀑上種梅五首·其三
作者：劉克莊
朝代：宋

瀑映梅華何所似，蚌胎蟾彩浴寒江。
夢回東閣頻牽興，吟到西湖始樹降。
雪屋戀香開紙帳，月窗憐影掩書釭。
若將漢晉間人比，不是淵明即老龐。
和方孚若瀑上種梅五首·其二
作者：劉克莊
朝代：宋

天賜梅花爲受用，繽紛玉雪被層矼。
素芳林下超羣匹，繁蘂枝頭巧疊雙。
隴月照時霜剪剪，澗風吹處水淙淙。
主人筆力迴元化，催發何須杖鼓腔。
和方孚若瀑上種梅五首·其五
作者：劉克莊
朝代：宋

欲賦梅花材藻盡，公分生意到枯樁。
鉅題昔只韓聯孟，妙手今惟羿愈逄。
守穀尚煩看杏虎，護花難少吠籬尨。
丹崖翠壁宜揮掃，止要游人筆似杠。
和方孚若瀑上種梅五首·其四
作者：劉克莊
朝代：宋

百匝千迴看不足，管他急雪濺奔瀧。
瑶林錯立明梁苑，寶璐橫陳照楚邦。
愛殺嚼芳仍嗅蘂，吟狂哆口更疎厖。
曉來翠羽驚飛去，應爲煙鐘樹杪撞。
和方時父
作者：劉克莊
朝代：宋

曾陪朵殿燕天基，辜負先皇不世知。
二客穿傍垂漢史，三良臨穴見秦詩。
犬雞拔宅難飛舉，雀鼠貪生愧暮遲。
回首修門悲復喜，大明繼照出咸池。
和方時父立春
作者：劉克莊
朝代：宋

茶梅有意如相伴，梨棗無根未易栽。
稍喜凍逢春漸解，不堪老挾病俱來。
久扃北戶寒稀出，已落南枝暖再開。
忘却玉堂供帖子，牛欄西畔覓詩迴。
和族兄計院二首·其二
作者：劉克莊
朝代：宋

疇昔曾賡殿閣凉，君恩重管舊□□。
□□□□□□誚，賀八惟宜道士裝。
社裏戴花□□□，□□□□□差彊。
摩挲壁記懷今昔，□□□□□□□。
和曹守司直勸駕
作者：劉克莊
朝代：宋

李唐故典存燒尾，皇宋科名從敕頭。
月露濃熏仙桂發，天風高送客槎浮。
三場魁匪先賢志，千佛名知幾劫脩。
自笑申公垂八十，不能挾冊共西游。
和曾史君喜雨
作者：劉克莊
朝代：宋

雄烏忽變作雌霓，太守爲壇水畔祠。
多謝龍公來挹彼，寄聲風伯莫吹之。
麥殘黑穟差傷晚，秧出青鍼未過期。
想見鈴齋聞點滴，銀鈎滿紙又成詩。
和朱主簿四首·其一
作者：劉克莊
朝代：宋

在朝無友助，于野有人同。
生愧飲牛叟，死慙招鶴翁。
未應千載後，也似百年中。
一掬珠林淚，憑高灑北風。
和朱主簿四首·其三
作者：劉克莊
朝代：宋

耄矣猶耽學，天乎不背師。
僅餘芭受業，曾許賜言詩。
魯兀存尊足，虞翻乏媚姿。
迴頭謝房魏，努力輔明時。
和朱主簿四首·其二
作者：劉克莊
朝代：宋

玉座懷賢遠，黄扉取友端。
吾方觀治象，渠忍鎩祥鸞。
家學應難改，賢名已不刊。
三年無一字，懷舊忽汍瀾。
和朱主簿四首·其四
作者：劉克莊
朝代：宋

君思清如許，吾詩淺矣哉。
不能具芻飯，虛辱受瓊瑰。
伊洛推游謝，韓歐賞孟梅。
武夷老仙伯，相引上蓬萊。
和東澗丁卯上元日見寄三絕句·其一
作者：劉克莊
朝代：宋

昔侍重瞳讀考工，老無隻字干子公。
故人化作纍纍冢，留得村翁與澗翁。
和東澗丁卯上元日見寄三絕句·其三
作者：劉克莊
朝代：宋

臂短生來不善緣，那堪年已迫申轅。
聃書字字家人語，不似蒙莊好寓言。
和東澗丁卯上元日見寄三絕句·其二
作者：劉克莊
朝代：宋

身已偏枯無一邊，還丹悔不問師傳。
便教老壽如彭祖，僅活人間八百年。
和林太淵二首·其一
作者：劉克莊
朝代：宋

端人舌本鈍如槌，自畫村眉不入時。
門巷張羅賓客少，車輪生角僕夫悲。
共游洛下凋零盡，末向巖頭付囑誰。
爲吾子師余豈敢，伊家元有大宗師。
和林太淵二首·其二
作者：劉克莊
朝代：宋

聲稱籍甚自髫年，聖處聞之於膝邊。
廟瑟久無人續響，國棋誰與子分先。
書經秦火訛難讀，鉢至曹溪靳不傳。
功行滿時笙鶴下，未應山澤著臞仙。
和林肅翁有所思韻·其一
作者：劉克莊
朝代：宋

老厭人間事遠遊，弇州西畔比台州。
須彌身大安知痛，雲夢胸寬不貯愁。
舊友惟君真管鮑，諸生若箇是程仇。
跳丸去速還舟晚，獨立空山兩鬢秋。
和林肅翁有所思韻·其二
作者：劉克莊
朝代：宋

少豪曾挾一筇遊，晚似龐公怕入州。
橡栗尚煩天賦粟，茅柴如以水澆愁。
何妨范史書鉤黨，不願歐碑說解仇。
自古放臣多感慨，吾評哀郢勝悲秋。
和潘侯勸駕韵
作者：劉克莊
朝代：宋

底須辛苦訪蓬萊，唾手功名亦快哉。
唐季閩尤多進士，宋興莆已四掄魁。
來聽雅樂歌三闋，去占群花第一開。
鄉老獻書侯勸駕，共爲昭代育群才。
和竹溪三詩·戊辰二月六日
作者：劉克莊
朝代：宋

礮車雲怒激狂瀾，只作禪家露電觀。
抽得元身閑處著，免他冷眼靜中看。
買山深悔於城近，逃席何須待酒闌。
昔美少年今皓白，懶從日者問支干。
和竹溪三詩·效顰一首
作者：劉克莊
朝代：宋

衰殘悔不早脩真，藍縷何須更逐貧。
諸惡能通三世業，瓣香要做再來身。
先民至死思存漢，諂子偷生作美新。
俯仰兩間無愧怍，有辭可以白先人。
和竹溪三詩·昌黎與孟簡尚書書
作者：劉克莊
朝代：宋

紛紛儒墨互攻排，此事吾嘗體認來。
一向嵩山面空壁，一於驪岫撥殘灰。
賢如顔閔今亡矣，古有彭聃安在哉。
歲晚雪中逢族子，退之至此未忘骸。
和竹溪三詩·遣興
作者：劉克莊
朝代：宋

晚慕玄真與季真，床頭金盡不憂貧。
六如偈簡常持念，四勿箴佳最切身。
古有德衰年亦暮，今誰齒宿意猶新。
手遮西日過門客，來拜龐公者幾人。
和竹溪懷樗庵二首·其一
作者：劉克莊
朝代：宋

視草呼來猶殿上，採薇歸去忽山阿。
重箋飲渭觀濠義，曾和橫汾過沛歌。
乞島一聯余思澀，方丕十倍子才多。
白頭辜負龍泉老，拙詠安能繼庾何。
和竹溪懷樗庵二首·其二
作者：劉克莊
朝代：宋

偶賦東風御柳詩，流傳誤柬九重知。
昔曾苑內借全樹，今向林間巢一枝。
已買十牛耕笠澤，難陪八駿宴瑶池。
鬳翁同灑遺弓淚，猶記甘泉□□隨。
和竹溪披字韻二首·其一
作者：劉克莊
朝代：宋

玉雪面俄成醜老，琅玕腹未盡呈披。
只今衆女各施粉，自古十夫能挽椎。
豈有進賢冠繪像，亦無靈壽杖扶衰。
俚辭聞早安排了，未必他人識牧之。
和竹溪披字韻二首·其二
作者：劉克莊
朝代：宋

人夸晚節猶鮮健，誰信朝華已謝披。
空有朵雲盈篋笥，竟無片雪上鉗椎。
槁枯毋怪芳菲歇，退惰常因血氣衰。
自嘆龍鍾真髦矣，不如茗艼一中之。
和答北山
作者：劉克莊
朝代：宋

北山當代文章祖，孔思周情幸未泯。
弟子力疲心尚在，先生齒宿意逾新。
今無斲鼻成風手，古有埋腰立雪人。
不向師門勤稽首，一生懷抱對誰伸。
和興化趙令君二首·其一
作者：劉克莊
朝代：宋

落筆昔傳九天上，誅茅今老萬山中。
殷勤封內種花令，物色畦間拾穗翁。
道是單傳曾雪立，元來一字恥雷同。
語君此事須商榷，唐律尤難似古風。
和興化趙令君二首·其二
作者：劉克莊
朝代：宋

自古名高衆責全，幾人齎恨到重泉。
世傳戇叟難□節，士謂周侯惜末年。
扶電駿翻成跛鱉，鳴陽鳳化作寒蟬。
嗟予景薄崦嵫矣，臨履淵冰尚凜然。
和葉尚書解印二首·其一
作者：劉克莊
朝代：宋

郡人不識疾呼聲，甘雨和風徧一城。
歲久偏多遺愛事，天高未察借留情。
舟行精舍漁歌晚，家近華亭鶴唳清。
莫比歸雲并倦翼，先生此念素來輕。
和葉尚書解印二首·其二
作者：劉克莊
朝代：宋

倦入承明聽履聲，朱轓今復厭專城。
盪胸太華供吟興，照眼伊川洗宦情。
蓴鱠何慙高士决，琴龜不減昔賢清。
未應便葺東山墅，出處方關世重輕。
和西外趙知宗
作者：劉克莊
朝代：宋

斤妙斲如神，源深汲愈新。
岱宗疑有趾，海若忽無津。
傳遠須公等，鑽堅盡此身。
平生師友意，非爲雨中巾。
和警齋侍郎二首·其一
作者：劉克莊
朝代：宋

顔蒼鬢禿舊詞臣，幾見臺家局面新。
栖碧山中真大隠，立紅雲畔是前身。
魯公昔有書干祿，楊子今無賦逐貧。
縱使未能追綺皓，絕勝賜杖給扶人。
和警齋侍郎二首·其二
作者：劉克莊
朝代：宋

家傳豈有枕中方，敢向堯朝議大章。
難入高賢真率社，且尋童子釣遊鄉。
有西疇事咨衡宇，無北山移誚草堂。
獨恨才衰詩不進，儻容摘艷更薰香。
和趙南塘離支五絕·其一
作者：劉克莊
朝代：宋

側生海畔遠難將，風日尤能變色漿。
借問驛馳丞相府，何如輦致道山堂。
和趙南塘離支五絕·其三
作者：劉克莊
朝代：宋

十顆千錢品最珍，北人鮐背未濡脣。
若生京洛豪華土，買斷丹林肯算緡。
和趙南塘離支五絕·其二
作者：劉克莊
朝代：宋

却貢無因送上天，漫山如錦但堪憐。
羅浮所産真奴隸，只爲曾逢玉局僊。
和趙南塘離支五絕·其五
作者：劉克莊
朝代：宋

風韻能令百果低，難將盧橘鬭新奇。
品題自合還詩祖，模寫何須覓畫師。
和趙南塘離支五絕·其四
作者：劉克莊
朝代：宋

輦轂嘗新著價高，土人棄擲梗弁髦。
不嗔園客工偷竊，絕喜天公享老饕。
和趙吉州三首·其一
作者：劉克莊
朝代：宋

學者當窮理，工詩豈美名。
不能禆采訪，徒自取譏評。
責己希韋孟，休官慕尚平。
如今成病鶴，垂首噤無聲。
和趙吉州三首·其三
作者：劉克莊
朝代：宋

今代廬陵牧，蒼生屬意深。
胸中絲補衮，肘後藥成金。
僕自操齊瑟，公宜和舜琴。
篝燈精舍裏，何日共論心。
和趙吉州三首·其二
作者：劉克莊
朝代：宋

憔悴東陽令，區區謾自疲。
斷無問牛智，寧受放魚欺。
儉陋交游笑，低平父老知。
向來子元子，髣髴是吾師。
和趙廣文韻
作者：劉克莊
朝代：宋

趙室儒英盍聚奎，奈何白首釣磻溪。
不通光範門前謁，□較征西墓上題。
晚節畫工圖廣受，高文太史序重黎。
章泉沒後無耆舊，他日清名可與齊。
和鄉侯燈夕六首·其一
作者：劉克莊
朝代：宋

老去逢春尚怯寒，牛衣那得傍鰲山。
莫陪畫隼行穿市，姑對囊螢坐閉關。
昔聽仙韶遊帝所，今披宮錦謫塵寰。
溪村可是無風景，幾點漁燈照碧灣。
和鄉侯燈夕六首·其三
作者：劉克莊
朝代：宋

榾柮通紅未辟寒，病身無異著囚山。
俊游與衆聊同樂，歡事於儂了不關。
一霎蓮華開陸地，十分桂影洗瀛寰。
朝家若訪玄真子，知在清溪第幾灣。
和鄉侯燈夕六首·其二
作者：劉克莊
朝代：宋

侯擁雙旌舞兩驂，應憐一叟卧周南。
插門僅有一枝柳，照水全無萬椀柑。
藜去似知瞳子眊，梅開且向鼻端參。
鈴齋詩句兵厨酒，淺酌微吟意已酣。
和鄉侯燈夕六首·其五
作者：劉克莊
朝代：宋

街鼓鼕鼕霜月寒，冶遊夾道擁如山。
衡門謝客孤吟過，鈴閣憂民一念關。
變赤地餘成佛國，望紅雲處隔仙寰。
華燈收了霏微雨，最好耘田更釣灣。
和鄉侯燈夕六首·其六
作者：劉克莊
朝代：宋

傳呼鈴下戒輿驂，清曉牙旗過水南。
一瓣預祈今歲稼，兩枚不受郡人柑。
端門侍輦公修覲，禪几傳燈我飽參。
童子歸談城內事，遨頭詩好衆賓酣。
和鄉侯燈夕六首·其四
作者：劉克莊
朝代：宋

頗聞珠履從騑驂，士女憧憧忘北南。
墨客共延素娥桂，鰥翁未遺細君柑。
坐窗書癖惟孤炷，森戟詩豪且細參。
輸與鄰村垂白叟，賣薪歸去已醺酣。
和鄉守朱監丞勸駕一首
作者：劉克莊
朝代：宋

龔陳盛事記當年，重見奎星聚舊躔。
瑞日賦工豈迷色，慶雲詩妙似非烟。
馳千里足相期遠，占百花頭孰敢先。
老子扶衰看晝錦，瓊林春好莫留連。
和鄉守趙計院燈夕韻
作者：劉克莊
朝代：宋

厨傳終年省餞迎，萬金難買上元晴。
首龡豳俗祈年雅，遥和堯民擊壤聲。
庭少缿筩知訟息，邊無刁斗喜時平。
雌堂清苦倡優拙，姑扇仁風慰物情。
和鍾子鴻二首·其一
作者：劉克莊
朝代：宋

匹雛欲拔佞山難，還敕區區慕守官。
捋虎自憐餘勇在，狎鷗似責昔盟寒。
新麻斷腕毋容草，墮甑迴頭不更看。
老子平生差耐事，肯於得喪置悲懽。
和鍾子鴻二首·其二
作者：劉克莊
朝代：宋

清吟頗覺續貂難，銜袖勤於贄熱官。
怪子車輪行地遠，愧予門戶似冰寒。
舂粱禮數呼兒具，覆醤文章怕客看。
老去商歌聲滿屋，孰云野處寂無懽。
和長溪葉潘投贈韻
作者：劉克莊
朝代：宋

脯麟炮鳳飲鯨吞，肯學寒儒嚙菜根。
琴古無階登舜殿，詩窮作祟客羌村。
可憐書畫科俱廢，誰謂文章技未尊。
世上金臺隨處有，吾貧聊復贈君言。
和除字韻問大淵來期
作者：劉克莊
朝代：宋

故人有約欽遲久，竹榭茅亭自掃除。
寧載鴟夷訪楊子，羞蒙狗監薦相如。
極思座上揮長麈，莫賺□□□□車。
□□□□□□□，□□□□更垂魚。
和陳生投贈二首·其一
作者：劉克莊
朝代：宋

乍可破琴栖剡曲，誰能抱瑟立齊門。
昔賡太液池新詠，今嘆靈光殿獨存。
摩詰不煩人問疾，巫咸難爲帝招魂。
老農無復供春帖，題徧南村與北村。
和陳生投贈二首·其二
作者：劉克莊
朝代：宋

華裾乃肯訪衰翁，何德煩君贄一通。
百尺樓真廣陵後，千巖宅在魯家東。
句中有眼參方見，刪後無詩論未公。
年少分陰且惜取，老夫不覺已頭童。
和高九萬雪詩
作者：劉克莊
朝代：宋

添盡綿衣體未和，小窗奈此苦寒何。
極知上竺僊人喜，不道長安貧士多。
窮巷都無晨噪鵲，邊城應有夜驚鵝。
君才堪續梁臺賦，早晚樓船濟汴河。
和黄彥華帥機六言十首·其一
作者：劉克莊
朝代：宋

世情喚做三絕，佛眼譬之六如。
當日最宜爲誥，而今老不中書。
和黄彥華帥機六言十首·其一〇
作者：劉克莊
朝代：宋

已邀入真率會，更約過天津橋。
從此年年歲歲，莫負月夕花朝。
和黄彥華帥機六言十首·其七
作者：劉克莊
朝代：宋

似憐翁老吾老，寧論子才不才。
皆云法當止矣，况於身要扶哉。
和黄彥華帥機六言十首·其三
作者：劉克莊
朝代：宋

老矣宦情素薄，天於書分尤慳。
寧作一鷗浮海，長笑六鼇負山。
和黄彥華帥機六言十首·其九
作者：劉克莊
朝代：宋

骯髒倚門如敖，滑稽玩世非顛。
坡即崇寧奎宿，白是開元謫仙。
和黄彥華帥機六言十首·其二
作者：劉克莊
朝代：宋

子美花狂已減，玉川茶興方濃。
耕處偶逢沮溺，池邊懶送夔龍。
和黄彥華帥機六言十首·其五
作者：劉克莊
朝代：宋

世無識面仙者，或言飛過洞庭。
望斗氣半空紫，衝秋霄一點青。
和黄彥華帥機六言十首·其八
作者：劉克莊
朝代：宋

老閲萬般交態，病無一點世情。
但憶懶殘芋熟，都忘太乙藜青。
和黄彥華帥機六言十首·其六
作者：劉克莊
朝代：宋

遺稿六丁取盡，君王謾遣所忠。
既友商山四皓，又容淮南八公。
和黄彥華帥機六言十首·其四
作者：劉克莊
朝代：宋

吾嘗評論齊物，未知彭殤孰賢。
蒙莊略曉些子，分別小年大年。
和黄戶曹投贈二首·其一
作者：劉克莊
朝代：宋

羞問胡奴乞米炊，君恩樸斷老儋祠。
蚤賡殿閣微凉作，晚課田園雜興詩。
洛下共遊無在者，巖頭末句欲傳誰。
天公別有相裨補，素髮星星兩鬢垂。
和黄戶曹投贈二首·其二
作者：劉克莊
朝代：宋

巫醫末技有師生，古道今人鮮復行。
受子雲玄誰卒業，附韓公傳不埋名。
虱猶可以箭鋒貫，蠅豈能增秤尾輕。
頗欲他時觀續集，定將蒼老換朱榮。
咸淳龍飛大魁之歸卿大夫以某兄弟有一日之長俾主其事水村農卿謂某當爲詩爲壺山喚回百年英靈之氣客散詩成翌早錄呈且約同社屬和·其一
作者：劉克莊
朝代：宋

傾城迎侯錦歸忙，兒女鮮衣妓曉粧。
龍首榜來春滿郡，鷄栖車已夕還鄉。
團司局結慈恩寺，一炬燈傳舊弼坊。
莫作尋常先輩看，淳熙相府甲科郎。
咸淳龍飛大魁之歸卿大夫以某兄弟有一日之長俾主其事水村農卿謂某當爲詩爲壺山喚回百年英靈之氣客散詩成翌早錄呈且約同社屬和·其二
作者：劉克莊
朝代：宋

射策人如射利忙，豈知世有古來粧。
漢庭儒半壞科舉，天下士寧論國鄉。
但詫高標廣寒殿，誰能更讀善和坊。
觀君毛羽真鸞鳳，羞殺麤豪白面郎。
哀二僧·其一
作者：劉克莊
朝代：宋

送迎懶更下禪床，撐拄猶堪坐道場。
大衆□□□□病，小師忽報惠休亡。
庵荒空復留遺偈，□□□□□厚藏。
吾老此詩聊贈別，塔銘合屬紫薇郎。
哀二僧·其二
作者：劉克莊
朝代：宋

子瞻詞裏貶眉漢，魯直詩中返哺僧。
□□□□□□針，血寫南山□□□。
□□□□□□□，□□□□□來似。
不曾□□□□□，□□□□□□□。
哀仲妹
作者：劉克莊
朝代：宋

壼範班班在里閭，始知列女傳非虛。
室無遺桂空花妄，溪有新塋宰樹疎。
弟憶雪中聯汝句，兄行雷岸寄家書。
自憐戴白龍鍾叟，猶向原頭駕素車。
哀江帥張常二首·其一
作者：劉克莊
朝代：宋

關破壘猶堅，傷心援不前。
生居諸將下，死在衆人先。
憤極拳雙握，創多體少全。
豈無人策應，擁纛坐江邊。
哀江帥張常二首·其二
作者：劉克莊
朝代：宋

昔我居戎幕，爲侯論戰勳。
齋旄俄烜赫，書札尚殷勤。
國難忠方見，天高事未聞。
九江殘部曲，暗哭故將軍。
哀陳璹
作者：劉克莊
朝代：宋

滿懷干世策，自請戍邊城。
不得兵書力，翻成禮部名。
妓方調錦瑟，客已吊丹旌。
都下人來說，還因喜喪生。
哨遍
作者：劉克莊
朝代：宋

勝處可宮，平處可田，泉土尤甘美。深復深，路絕住人稀。有人兮、盤旋於此。送子歸。是他隱居求志。是要明主媒當世。嗟此意誰論，其言甚壯，孔顏猶有遺旨。大丈夫之被遇於時。入則坐廟朝出旗麾。列屋名姬，夾道武夫，滿前才子。噫。有命存焉，吾非惡此而逃之。富貴人所欲，如之何、幸而致。向茂樹堪休，清泉可濯，谷中別有閒天地。況膾細於絲，蕨甜似蜜，採於山，釣於水。大丈夫不遇之所為。唐處士、依稀是吾師。覺山林、尊如朝市。五侯門下賓客，擾擾趨形勢。嗟盤之樂，誰爭子所，占斷千秋萬歲。呼童秣馬更膏車，便與君，從此逝矣。
哭五一弟先輩二首·其一
作者：劉克莊
朝代：宋

未冠辭家出，麻衣不肯迴。
瘦因身久客，貧爲性疎財。
精力書中去，科名病裏來。
空傳場屋義，留與鋪家開。
哭五一弟先輩二首·其二
作者：劉克莊
朝代：宋

自小即相依，天涯影伴飛。
共燈抄細字，分俸贖寒衣。
已痛身長訣，猶疑客未歸。
素幃惟幼女，斷續哭聲稀。
哭伯姊二首·其一
作者：劉克莊
朝代：宋

弟爲龜湖妹製碑，伯姬舍我復何之。
今彤史筆嗟誰炳，古錦囊詩獨姊知。
起絮撒鹽才有間，燎鬚作粥力安施。
瀾湍石畔霜風冷，行路無情亦涕洟。
哭伯姊二首·其二
作者：劉克莊
朝代：宋

幼以木蘭爲長兄，豈堪垂老隔幽明。
空疎誰更譏匡鼎，友愛何曾詈屈平。
服已降朞從變禮，聖猶尚左况諸生。
追嚴不必伊蒲供，自有松風與澗聲。
哭劉連江
作者：劉克莊
朝代：宋

晚唐才調晉風期，一片胸襟頗涉奇。
每過鄰家因貰酒，偶添別墅爲贏碁。
議郎秩淺無超拜，令尹官清有去思。
種得花成身不見，江邊父老至今悲。
哭吳卿明輔二首·其一
作者：劉克莊
朝代：宋

水心文印雖傳嫡，青出於藍自一家。
尚意祥麟來泰畤，安知怪鵩集長沙。
忤因宮妾頭無髮，去爲將軍手污靴。
他日史官如立傳，先書氣節後詞華。
哭吳卿明輔二首·其二
作者：劉克莊
朝代：宋

吳兢史法蔡邕碑，每嘆斯文尚在茲。
老奪故交堪痛惜，晚徵集序未遑爲。
單傳骨髓惟吾子，空嘔心肝向阿誰。
道遠束芻携不去，覆翻遺墨豈勝悲。
哭吳杞
作者：劉克莊
朝代：宋

七十未陞舍，目深雙鬢殘。
病中依佛寺，死處近嚴灘。
俗薄揮金少，家貧返骨難。
遺言令火葬，聞者鼻皆酸。
哭周晉仙
作者：劉克莊
朝代：宋

君在詩人裏，功夫用最深。
古如神禹鑄，清似鬼仙吟。
死定無高塚，生惟有破衾。
長安酒樓上，猶記昔相尋。
哭囊山覺初長老·其一
作者：劉克莊
朝代：宋

豈謂茶毗速，龕前一愴情。
空留尊宿貌，難問小師名。
骨已迎歸塔，衣多唱入城。
百年如此過，何異不曾生。
哭囊山覺初長老·其二
作者：劉克莊
朝代：宋

雪峯寺裏曾相識，面皺顴高五十餘。
削髮入山參最久，白頭出世瘦如初。
覺心不共真身壞，遺偈猶能戰手書。
何必塔銘并語錄，吾詩自可表幽墟。
哭孫季蕃二首·其一
作者：劉克莊
朝代：宋

歲晚湖山寄幅巾，浩然不見兩眉顰。
看花李益無同伴，顧曲周郎有後身。
厚祿殷勤營葬地，隠君歡喜得吟鄰。
看來造物於君厚，判斷風光七十春。
哭孫季蕃二首·其二
作者：劉克莊
朝代：宋

每歲鶑花要主盟，一生風月最關情。
相君未識陳三面，兒女多知柳七名。
自有菊泉供祭享，不消麥飯作清明。
老身獨殿諸人後，吟罷無端雪涕橫。
哭孫行之二首·其一
作者：劉克莊
朝代：宋

已了燈窗債，心知舉業非。
立朝多諫草，取友必深衣。
虀甕貧時共，書筒貴後稀。
病身偏惜淚，一爲故人揮。
哭孫行之二首·其二
作者：劉克莊
朝代：宋

世上高科衆，君尤自貴珍。
如何一夕裏，忽盡百年身。
雙旐齊眉友，孤燈擁髻人。
傷心惟孟母，頭白送歸閩。
哭宋君輔
作者：劉克莊
朝代：宋

早題淡墨魁多士，晚著青衫事護軍。
方見叔孫來議禮，已傳子夏去修文。
先朝繅藉爲圭璧，近世摧殘用斧斤。
回首冶城棋飲地，鴈悽蟬咽不堪聞。
哭容倅舅氏二首·其一
作者：劉克莊
朝代：宋

老赴容州辟，移書勸不回。
客迎蕭寺哭，喪附海舟來。
瘴雨銘旌暗，空山梵磬哀。
未知墳上柏，此去幾時栽。
哭容倅舅氏二首·其二
作者：劉克莊
朝代：宋

尚記陪言笑，如今叫不譍。
兒分身後俸，僧上殯前燈。
宅有遺基在，田無一畝增。
問天何至此，在日以廉稱。
哭左次魏二首·其一
作者：劉克莊
朝代：宋

少日一編書，中年丈二殳。
乃知杜預智，誰謂狄山愚。
小試飛箝策，方爲進築圖。
到頭麟閣上，終不著臞儒。
哭左次魏二首·其二
作者：劉克莊
朝代：宋

甫痛何郎夭，丘明亦復然。
因思題墓上，不若鬭樽前。
劍馬爲誰得，琴書有女傳。
惟應千載下，配食雪堂僊。
哭常權
作者：劉克莊
朝代：宋

曾佐下風山縣裏，長官貴重若神明。
行香野寺徐方至，白事琴堂久始迎。
遠遞無書悲契闊，老襟有淚愴生平。
郎君如玉聞先夭，誰護丹旌問去程。
哭張玉父
作者：劉克莊
朝代：宋

華髮客朱門，文高道又尊。
十分窮不屈，一片氣長存。
籬掩湖邊宅，墳依郭外村。
二孤彈舊鋏，泣感孟嘗恩。
哭方主簿伋
作者：劉克莊
朝代：宋

鶉衣不似擁千金，用破燈窗一世心。
太學空聞能賦久，春官未察讀書深。
柴車巾出身猶健，槐簡拈歸病已侵。
寂寞殯宮來客少，故人野外獨沾襟。
哭日老二首·其一
作者：劉克莊
朝代：宋

初聞滅度指三彈，俄報荼毗鼻一酸。
始悟杖頭挑布袋，不如龕裏坐蒲團。
故交相與歸函骨，弟子誰來會涅槃。
猶喜喝衣無一物，洞開方丈與人看。
哭日老二首·其二
作者：劉克莊
朝代：宋

竹湖疇昔歎兼通，孔墨何曾是別宗。
唐代儒先重顛老，晉朝名勝賞林公。
頌辭大衆存遺札，塔與寒齋共一峯。
聞說結跏揮手際，亦留半偈別樗翁。
哭李公晦二首·其一
作者：劉克莊
朝代：宋

不會蒼天意，令君死五谿。
少曾游洛下，晚乃相膠西。
白首尊師說，丹心對御題。
悲乎成底事，路遠客魂迷。
哭李公晦二首·其二
作者：劉克莊
朝代：宋

洲邊三畝宅，有竹有梅花。
豈不堪名世，何如勿起家。
身纔著朱綬，州謾出丹砂。
渺渺重湖外，悲風咽暮笳。
哭李景溫架閣
作者：劉克莊
朝代：宋

挾策說荆州，那知亦闇投。
漫招溫處士，幾殺杜參謀。
出幕有清議，還鄉空白頭。
人間容不得，下與阿翁遊。
哭林山人
作者：劉克莊
朝代：宋

僵卧茅簷下，怡然八十春。
竟無衾覆首，惟有鍾隨身。
賻吊稀來客，封崇託外親。
自言墳出貴，後必産奇人。
哭林晉之判官晋
作者：劉克莊
朝代：宋

去歲衝寒赴辟時，感君騎馬遠追隨。
一春不得梅花信，萬里空題薤露詩。
小簡佩壺邀士友，大鐺煮粥活流移。
平生二事尤堪記，應有名公與撰碑。
哭梁運管
作者：劉克莊
朝代：宋

憶共游山猶昨日，奄歸白晝隔存亡。
宅深外不知何病，醫雜人爭試一方。
弔客傷心同瀝酒，愛姬收淚各分香。
淳熙丞相潭潭府，今日門庭冷似霜。
哭楊吏部通老
作者：劉克莊
朝代：宋

白首除郎已晚哉，民間桑柘手親栽。
蓋棺只著深衣去，行李空擔語錄迴。
主祭遺孤猶未冠，著書殘藁漫成堆。
可憐薄命飄蓬客，虛事江西莫府來。
哭毛易甫
作者：劉克莊
朝代：宋

至尊殿上主文衡，誰料臺中有異評。
垂二十年猶入幙，後三四榜盡登瀛。
白頭親痛終天訣，丹穴雛方隔歲生。
策比諸儒無媿色，自緣命不到公卿。
哭澤孺方先生二首·其一
作者：劉克莊
朝代：宋

弟子成名衆，先生獨命窮。
廣場雙鬢禿，陋巷一瓢空。
鷄饌爲親設，牛衣與婦同。
嗟乎猶嗇壽，神理竟難通。
哭澤孺方先生二首·其二
作者：劉克莊
朝代：宋

方訝書來少，殊鄉訃忽聞。
素幃無祭主，破笥散遺文。
已閉三間屋，誰封四尺墳。
舊曾傳業者，南北各離群。
哭王宗可
作者：劉克莊
朝代：宋

昨現官身往，今迎影子迴。
總云鳬入覲，誰料鵩爲災。
巷靜公人去，門荒吊客來。
故園花滿架，猶似去年開。
哭章泉二首·其一
作者：劉克莊
朝代：宋

自有簞瓢樂，那須璧帛迎。
後凋仁者壽，獨往聖之清。
古不稱千駟，今猶重兩生。
吾衰久無淚，一慟爲耆英。
哭章泉二首·其二
作者：劉克莊
朝代：宋

小扉通水竹，幽絕少比鄰。
家似巢栖者，詩非火食人。
於今無宿士，若昔有先民。
彊作徵君誄，居然語未親。
哭葉孝錫教授
作者：劉克莊
朝代：宋

瘴雲深處死，太息柰君何。
詩友俱來弔，埋銘久未磨。
箕裘無子繼，書畫落人多。
舊宅今移主，斜陽掩涕過。
哭薛子舒二首·其一
作者：劉克莊
朝代：宋

醫自金壇至，猶言疾可爲。
瀕危人未信，聞死世皆疑。
友共收殘藁，妻能讀殮儀。
借來書冊子，掩淚付孤兒。
哭薛子舒二首·其二
作者：劉克莊
朝代：宋

忍死教磨墨，留書訣父兄。
讀來堪下淚，寄去怕傷情。
墓要師爲誌，詩於世有名。
夜闌秋枕上，猶夢共山行。
哭裘司直
作者：劉克莊
朝代：宋

築室西山下，孤標未易親。
長閑如野鶴，偶出似祥麟。
屬者陪髦士，嗟呼瘞玉人。
北風吹老淚，空滴暮江濱。
哭譚戶錄二首·其一
作者：劉克莊
朝代：宋

讀過書皆記，非惟善屬文。
有名登進士，無命作參軍。
白髮行秋暑，青衫殮瘴雲。
可憐膏火下，虛費一生勤。
哭譚戶錄二首·其二
作者：劉克莊
朝代：宋

胸次有千年，囊中乏一錢。
客來臨旅殯，官爲雇歸船。
通德梳新髻，童烏拾舊編。
傷心鄰巷裏，廢宅鎖寒煙。
哭豐宅之吏部二首·其一
作者：劉克莊
朝代：宋

江表依公稍自强，訃聞朝野共凄涼。
纛移北府兵皆散，笳返西州宅已荒。
舊戍交鋒淮水赤，新墳埋劍越山蒼。
此身虛作田橫客，血淚無因滴壠旁。
哭豐宅之吏部二首·其二
作者：劉克莊
朝代：宋

康時才業未全伸，晚建油幢白髮新。
畚土爲城塵滿面，握拳猶戰膽通身。
一生偏任公家怨，四海皆知後事貧。
多少貴交方厚祿，恤孤吊墓屬何人。
哭趙百微少蓬二首·其一
作者：劉克莊
朝代：宋

書筒舊歲尚諄諄，曾幾何時哭蜀珍。
對紫薇邊還老手，近紅雲處立長身。
禁中視草蒙天笑，湖外埋輪觸相嗔。
直氣雄辭俱已矣，西風懷友一沾巾。
哭趙百微少蓬二首·其二
作者：劉克莊
朝代：宋

長君尤歲輩流稀，君直西垣我北扉。
襆被本無桑下戀，聯鞍猶記柳邊歸。
錦殘尚足邱遲用，斤妙曾看郢客揮。
聞卜菟裘殊未定，吳中埋玉是耶非。
哭趙紫芝
作者：劉克莊
朝代：宋

奪到斯人處，詞林亦可悲。
世間空有字，天下便無詩。
盡出香分妓，惟留硯付兒。
傷心湖上冢，誰葬復誰碑。
哭鄭君瑞長官二首·其一
作者：劉克莊
朝代：宋

自解銅章後，終身耻折腰。
偶然安舊隠，非不戀清朝。
薪水纔能給，弓旌未易招。
墳山梅似雪，猶足配清標。
哭鄭君瑞長官二首·其二
作者：劉克莊
朝代：宋

史著陶潜卒，何妨爵秩卑。
竟無乞米帖，止有采薇詩。
舊友誰爲誄，新阡尚欠碑。
中年哭同志，孤立可勝悲。
哭陳鑰主簿
作者：劉克莊
朝代：宋

不但心孤介，生形亦怪奇。
在爲官長駡，沒使邑人思。
魂遠鄉猶隔，名微世未知。
空存朋友誼，到此力何施。
哭黄直卿寺丞二首·其一
作者：劉克莊
朝代：宋

久在文公几杖旁，暮年所得最精詳。
貧甘香火辭符竹，病整衣冠坐簀床。
壯士軍中悲亮死，先師地下惜回亡。
法雲破寺三間屋，却有門人遠赴喪。
哭黄直卿寺丞二首·其二
作者：劉克莊
朝代：宋

當年出塞共臨戎，箭滿行營戍火紅。
督府凱旋先請去，堅城築就獨無功。
身謀彼此皆迂闊，國事中間偶異同。
莫怪些詞含哽噎，在時曾賞小詩工。
唐二妃像·其一
作者：劉克莊
朝代：宋

不但烹三庶，東宮亦屢危。
元來玉環子，別有錦綳兒。
唐二妃像·其二
作者：劉克莊
朝代：宋

素艷羞粧額，紅膏妒雪膚。
寧臨白刃死，不受赤眉污。
唐博士祠
作者：劉克莊
朝代：宋

博士位尤卑，投名入黨碑。
今觀名世作，多在謫官時。
太史沅湘筆，儀曹永柳詩。
新祠綿蕞爾，未盡復遺基。
唐子西故居二首·其一
作者：劉克莊
朝代：宋

一州兩遷客，無地頓奇材。
方送端明去，還迎博士來。
唐子西故居二首·其二
作者：劉克莊
朝代：宋

無盡頗縱橫，晚方攻蔡京。
猶稱賢宰相，應爲客先生。
唐衣二首·其一
作者：劉克莊
朝代：宋

傳來兩箇詩翁像，吾製冠裳畧放他。
華似莊農加盛服，清於朝士賜香羅。
儒衣曾有髠鉗者，公衮其如跋疐何。
皂緣黄紽安且吉，不妨藉草更眠莎。
唐衣二首·其二
作者：劉克莊
朝代：宋

晚持漢藁愧衰遲，先帝恩深解縶維。
貂映雖無華冕貴，鶉懸差勝縕袍時。
笥藏尚喜衣裳在，械繫方知劍履危。
畫向古賢顔子裏，兒童却問此翁誰。
唐詩
作者：劉克莊
朝代：宋

瀛洲學士風流遠，中葉唐慙貞觀唐。
靈武拾遺晚覊旅，開元供奉老佯狂。
戲苕翡翠非倫擬，撼樹蚍蜉不揣量。
頼有元和韓十八，騎麟被髮共翺翔。
商婦詞十首·其一
作者：劉克莊
朝代：宋

嫁作商人婦，牙籌學算商。
元來有胎教，生子肖弘羊。
商婦詞十首·其一〇
作者：劉克莊
朝代：宋

自說居奇貨，人知有販心。
相如小商爾，賣賦得千金。
商婦詞十首·其七
作者：劉克莊
朝代：宋

粉堞五七里，青帘三四家。
客沽北府酒，女唱後庭花。
商婦詞十首·其三
作者：劉克莊
朝代：宋

圖南倭舶透，敗北榷場開。
妾貌不長好，君行何日回。
商婦詞十首·其九
作者：劉克莊
朝代：宋

昔夢隨君去，猶疑在我傍。
素慙傾國色，旋學入時妝。
商婦詞十首·其二
作者：劉克莊
朝代：宋

今夕佳風月，身同影守房。
藁砧定何處，皮裹鐵心腸。
商婦詞十首·其五
作者：劉克莊
朝代：宋

客夢嫌雞早，歸心恨馬遲。
感君留半鏡，教妾畫新眉。
商婦詞十首·其八
作者：劉克莊
朝代：宋

道遠書筒少，時難旅橐垂。
花飛春事過，柳暗曉粧遲。
商婦詞十首·其六
作者：劉克莊
朝代：宋

月夕孤單女，天涯放逐臣。
偶逢顧曲客，忘却買茶人。
商婦詞十首·其四
作者：劉克莊
朝代：宋

蜮含沙射影，鰐以尾勾人。
不是妾饒舌，願言君愛身。
商翁
作者：劉克莊
朝代：宋

初隠靈芝處，終逃小橘中。
誰言秦法密，網不得商翁。
問友人病
作者：劉克莊
朝代：宋

病來清瘦欲通僊，深炷香篝掃地眠。
野客勸尋廉藥買，外人偷出近詩傳。
術庸難靠醫求效，俗陋多依鬼乞憐。
鷗鷺如欺行迹少，分明溪上占漁船。
問訊大淵痔疾
作者：劉克莊
朝代：宋

秋來日日候雙鳬，霍地光陰迫歲除。
古有客過雄寂寞，今無人問白何如。
蘇先自說饑餐麵，蒙叟曾嗤舐得車。
縱使村翁窮到骨，豈無薄醴與枯魚。
問訊竹溪二首·其一
作者：劉克莊
朝代：宋

舉子窮通占得失，詞臣進退繫污隆。
拾青伊輩俱騰上，飲墨夫誰不熱中。
有太學生笑韓子，爲西崑者謗歐公。
他時陸氏莊相望，始驗先生造士功。
問訊竹溪二首·其二
作者：劉克莊
朝代：宋

幾度書來說乞身，果然跳出軟紅塵。
推黄粱枕了無夢，對紫薇花他有人。
杜老詩猶懷主相，瞿曇法貴等冤親。
竹君樗叟俱强健，天遣相從寂寞濱。
喜仲晦除江西憲二首·其一
作者：劉克莊
朝代：宋

江卿二臬除書下，不與尋常遣使同。
玉佩懶隨小兒走，繡衣聊展丈夫雄。
劍刀俗革田秋熟，貫索芒收圄夜空。
想伴清言惟小謝，有詩毋惜寄衰翁。
喜仲晦除江西憲二首·其二
作者：劉克莊
朝代：宋

厭聞桑孔工掊克，少見龔黄出拊循。
官吏但知行白簡，壯丁多去入紅巾。
昔陽和少千村瘴，今福星來一路春。
聞說崆峒方麥熟，幕中有作凱歌人。
喜六二弟生子
作者：劉克莊
朝代：宋

邵子生男四十五，弟今方邵過三年。
莫隨夷甫舉遺逸，且教伯溫成大賢。
洛下耆英爲汝喜，河南聞見待渠傳。
會當楊柳芙蓉下，快與翁抄擊壤編。
喜大淵至二首·其一
作者：劉克莊
朝代：宋

乾鵲查查得許忙，弓寮越境訪溪堂。
故交有約過安道，季世無人弔卜商。
聊爲先儒增管見，不煩太乙下藜光。
要知韓孟新吟否，此則賡酬第一章。
喜大淵至二首·其二
作者：劉克莊
朝代：宋

敕尾詞頭老不任，偶逢寸暇惜如金。
進賡聖製董絃曲，退伴君聯石鼎吟。
曉漏聞鐘猶共話，雪泥躡屐每相尋。
而今不辨人顔色，坐久琅琅認語音。
喜晴一首
作者：劉克莊
朝代：宋

□□尚紛擾，燭龍深伏藏。
金鷄不能忍，騰出照扶桑。
喜洪君疇除工侍內制·其一
作者：劉克莊
朝代：宋

熱官不拜意何如，詔改冬卿眷禮殊。
保晚節香似公少，問今日愈造朝無。
儒紳易以黄金带，宮錦加諸白布襦。
直待鋪張太平了，却尋北阜與東湖。
喜洪君疇除工侍內制·其二
作者：劉克莊
朝代：宋

不但持荷班法從，兼聞視草屬鴻儒。
邇英兩講煩箴砭，文德三麻待播敷。
即日載賡虞帝作，幾時重入洛英圖。
諸公若問樗庵叟，歲晚偏盲又夾扶。
喜湯伯紀登第
作者：劉克莊
朝代：宋

老覺人間無一忻，怪來乾鵲耳邊聞。
休嗔窮鬼揶揄我，絕喜春官摸索君。
疇昔先生有高第，即今後死與斯文。
不應也躍看花馬，忘却江天樹與雲。
喜雨二首柬張使君·其一
作者：劉克莊
朝代：宋

一穟祥烟徹九關，六丁澒洞起泥蟠。
皆云端笏精虔際，不覺翻飄肸蠁間。
侯念牧芻無德色，僕尸香火有慙顔。
分明喚得天公應，清旦朱幡謝雨還。
喜雨二首柬張使君·其二
作者：劉克莊
朝代：宋

天人誰道不相關，方寸精誠極際蟠。
綠簡赤文宣讀頃，青秧白水立談間。
昔霑一溉猶衡慮，今卜三登始解顔。
野老放鋤相勞苦，官租堪了債堪還。
喜雨五首·其一
作者：劉克莊
朝代：宋

簫鼓修雩祭，風雷起古湫。
雖無豢龍氏，尚有斬蛟侯。
喜雨五首·其三
作者：劉克莊
朝代：宋

巫祝呼神去，緇黄送水還。
若非宿來雨，仙聖亦慙顔。
喜雨五首·其二
作者：劉克莊
朝代：宋

點點沃枯焦，聲聲伴寂寥。
五更初聽雨，千載後聞韶。
喜雨五首·其五
作者：劉克莊
朝代：宋

在處陂池白，寧愁汲路遥。
老猶堪抱甕，窮未至操瓢。
喜雨五首·其四
作者：劉克莊
朝代：宋

昕朝避黄屋，露禱動蒼穹。
野老安知帝，豚蹄賽社公。
喜雨口號九首呈潘侯·其一
作者：劉克莊
朝代：宋

穀賤如泥未一年，那堪四野復焦卷。
亢桑姑射神通小，惟有君侯立動天。
喜雨口號九首呈潘侯·其七
作者：劉克莊
朝代：宋

蔬是儂家野八珍，小畦自灌極艱辛。
清晨卧聽檐聲喜，餘惠分沾抱甕人。
喜雨口號九首呈潘侯·其三
作者：劉克莊
朝代：宋

憂見鬚眉膳却葷，分明上帝見忠勤。
赤章夜徹通明殿，一縷烟生六合雲。
喜雨口號九首呈潘侯·其九
作者：劉克莊
朝代：宋

白首歸來作老農，豐年里社得過從。
勸君莫梗賢侯化，去後思侯未易逢。
喜雨口號九首呈潘侯·其二
作者：劉克莊
朝代：宋

雖擁朱幡只澤臞，孕魚丹荔免苞苴。
未應旱魃無分別，更把秋陽懊惱渠。
喜雨口號九首呈潘侯·其五
作者：劉克莊
朝代：宋

火傘朱旗總叱開，新凉稍自白蘋迴。
世人枉了嗔風伯，到底煩渠送雨來。
喜雨口號九首呈潘侯·其八
作者：劉克莊
朝代：宋

扶杖追凉看稻花，不煩軋軋踏溝車。
殘年無以酬公上，長作輸租第一家。
喜雨口號九首呈潘侯·其六
作者：劉克莊
朝代：宋

先做田間三日霖，冰輪出海掃秋陰。
人言侯是調元手，慰了農心慰士心。
喜雨口號九首呈潘侯·其四
作者：劉克莊
朝代：宋

昨日暘烏赤似金，朝來忽化作甘霖。
老農失喜逢人說，滴滴來從太守心。
嘲柳花
作者：劉克莊
朝代：宋

吹去飛來似有情，禁烟時節徧春城。
比氈鋪徑何其窶，擬雪因風得許清。
閲武活殘兒命薄，章臺走倦尹才輕。
滿池無處看金鯽，閑猗朱闌聽唼聲。
嚴關新洞
作者：劉克莊
朝代：宋

羽客初尋見，因於此葺廬。
未能平險峻，先擬架空虛。
磴路樵相引，山名尉自書。
看來臨驛道，未必有仙居。
四和
作者：劉克莊
朝代：宋

亂書案上慵料理，長物齋中悉屏除。
乍可假□□□甫，安能佞佛把隨如。
虎皮晚歲羞爭席，豹尾當年扈屬車。
冬煖無冰村酒賤，肯來溪上共叉魚。
四和
作者：劉克莊
朝代：宋

手援鍪弧先奮呼，盛氣直傳入國都。
屈盤硬語押險韻，有似兵家使詐愚。
專場自矜觜距黠，覆軍詎意肝腦塗。
堂堂老將號令肅，中營外柵如聯珠。
曾呼項羽作豎子，亦斥李陵爲降奴。
彼望麾幢已披靡，此遺巾幗聊揶揄。
深藏區脫避石矢，密設鹿角埋樁株。
始猶哆口學張籍，俄乃掩面如唐衢。
毋庸奏凱論功級，且可按甲休師徒。
獻俘奚異獲長狄，諱敗謹勿書朱儒。
君家人物盛典午，或披鶴氅擊唾壺。
坐觀士稚無鎧仗，冷笑群謝皆袴襦。
安知出奇電雹速，靡待掩耳并瞬矑。
再衰三竭乃引去，裹創飲血自捄扶。
鐵鎗漫留姓名在，玉麈有益成敗無。
憑軾姑與君王戲，棄甲宜按軍法誅。
嘗聞匹夫不可狃，蜂蠆有毒况國乎。
嗟余久矣精銳鑠，驅使不禁詩酒虐。
蟬嘶今懶事章句，鯨吸舊寧論升較。
磨石胡庭要勒銘，策勳轅門因舍爵。
備嚴豈慮偏師攻，理到何妨異議駮。
周公尚存祓禊禮，子貢詎知觀蜡樂。
祈年卜稼信當務，崇飲飾游不宜數。
弟子服矣鳴吻悲，似聽於菟嘯風壑。
寒墐戶牖不敢窺，顧惜牀廬愁見剝。
志士之願在時清，窮人所憂惟歲惡。
但當擊缶賽蠶官，一壺村酒醉楊朴。
四和
作者：劉克莊
朝代：宋

昔年東觀接英遊，歲晚南柯各拜州。
炊黍有時成幻夢，著書自古要窮愁。
散花魔女聊相惱，□□□□□□仇。
詔募佽飛求跅弛，與公投筆去防秋。
四和·其一
作者：劉克莊
朝代：宋

一橐蕭然五鬼隨，竟緣名盛與文奇。
可曾天下無麟鳳，何必山中有虎羆。
蜂蠆尾猶如許毒，蜘蛛腹得幾多絲。
聖賢不校吾家法，車及蒲騷豈足師。
四和·其一
作者：劉克莊
朝代：宋

不復鬭雞隨惡少，尚能叱犢慕良農。
來熏憶屢賡凉殿，出晝難重見雪宮。
老伴轅南并輶北，小孫膝上或車中。
自憐孤學無人助，從漢諸儒與黨同。
四和·其一
作者：劉克莊
朝代：宋

漢末名臣推北海，鄴中才子遜東阿。
老勤未輟吾伊讀，爛醉時爲爾汝歌。
一滴何妨盧行少，五車安重惠施多。
客來問話巴巴說，君不回頭可奈何。
四和·其一
作者：劉克莊
朝代：宋

鯨吸仙人飲興濃，尤嫌惡客懶迎逢。
逆風弱水三萬里，夢雨高唐十二峰。
詩派相邀容入社，酒泉雖遠願移封。
葑田畢竟勝高仰，猶可躬耕佐大農。
四和·其三
作者：劉克莊
朝代：宋

丁寧僮可沽佳酒，戒飭閽毋納惡賓。
種杞菊非求飽者，思蓴菜是見幾人。
食甘鮓飯安排易，出駕雞栖受用貧。
却笑曹瞞遺令侈，黔婁殮不待衣巾。
四和·其二
作者：劉克莊
朝代：宋

刪後元來儘有詩，此言莫遣邵程知。
匹如東土生三葉，橫向西江出一枝。
俚曲俗方尊郢市，古音今少奏咸池。
誰云老子無呵導，塘上蛙聲鼓吹隨。
四和·其二
作者：劉克莊
朝代：宋

白公自號老居士，疎傅史稱賢大夫。
膾鯽不妨留客飲，擘麟何必享天厨。
清池澡沐端溪石，素壁彰施洛社圖。
帝賜後村奎畫在，作堂安用扁青塗。
四和·其二
作者：劉克莊
朝代：宋

臨淵細味心亨坎，卜築先占地勢坤。
說易何妨遇于野，談玄亦入妙之門。
賜金莫惜娛賓客，堆笏猶堪遺子孫。
不比酸寒杜陵老，破茅草屋傍江村。
四和·其二
作者：劉克莊
朝代：宋

誰謂斯文無定價，獨憐之子坐虛名。
主司頭與筆俱點，宰物心如秤樣平。
駿馬却還國西域，病鴟墮落屋東坑。
老夫謝絕人間事，亦爲諸賢喜且驚。
四和二首·其一
作者：劉克莊
朝代：宋

夢魂久不到清朝，縱遣巫咸未易招。
塞北今惟一韋叡，江南前此幾陳喬。
扶顛个个無長策，排悶時時引大瓢。
它日松根深掩骨，何須竹帛有名標。
四和二首·其二
作者：劉克莊
朝代：宋

朱門畫鼓舞宮靴，應笑狂歌似采和。
露坐一生無步障，春游是處有行窩。
紹興讜議誰當續，元祐全人本不多。
辦取九年同面壁，未應末後話頭蹉。
四和林卿檳榔韻一首
作者：劉克莊
朝代：宋

似椰內貯杯中物，非麯誰篘罋面春。
百粵姻盟常主約，三彭讒舌竟無神。
浪云軟飽元枵腹，暫借酡顔戲寫真。
此遣兩行紅袖去，錦潮亭下草如茵。
四快圖
作者：劉克莊
朝代：宋

一人筅耳手不住，一人坦背抓癢處。
一人理髮虱禽獲，一人噴嚏虎驚去。
余鼻久塞耳驟聾，虱無附麗頭已童。
惟背負暄覺奇癢，麻姑之爪未易逢。
吾聞氣洩如隄潰，枕高唾遠道家忌。
且留眼讀養生書，莫將身試快意事。
四月八日三絕·其一
作者：劉克莊
朝代：宋

徵在生夫子，摩耶育釋迦。
人人衣逢掖，箇箇著袈裟。
四月八日三絕·其三
作者：劉克莊
朝代：宋

生曾辭寶位，死却要金棺。
達士發冷笑，癡人被熱瞞。
四月八日三絕·其二
作者：劉克莊
朝代：宋

九龍吐香水，茲事已千秋。
道是本無垢，年年浴未休。
四疊·其一
作者：劉克莊
朝代：宋

帝恐先生歲晚貧，清晨頒瑞到幽人。
巡簷已覺成銀屋，糝地猶堪作玉塵。
四疊·其一〇
作者：劉克莊
朝代：宋

典刑堪受百花朝，風致宜爲萬世標。
齧雪節剛難屈膝，拈花妙法願埋腰。
四疊·其一一
作者：劉克莊
朝代：宋

宋臺未了又齊臺，有扇應難障彥回。
歲晚玉人在空谷，何曾羞面見人來。
四疊·其一三
作者：劉克莊
朝代：宋

不曾解佩獻明璫，莫比徐妃與壽陽。
五出至今污宋史，半粧當日怨蕭郎。
四疊·其一二
作者：劉克莊
朝代：宋

通宵璧月迷瓊樹，破曉霜葩糝玉枝。
明豔能花老夫眼，溫柔不粟美人肌。
四疊·其七
作者：劉克莊
朝代：宋

愁見當時玉鏡臺，返魂無訣可勝哀。
暮年尚有餘情在，月下迢迢挈影來。
四疊·其三
作者：劉克莊
朝代：宋

草戶柴門野老居，恍然疑執化人裾。
不知身在花陰卧，但見亭臺似積蘇。
四疊·其九
作者：劉克莊
朝代：宋

带雨折來如有恨，被風催去最關情。
面垂玉筯居然白，身著銖衣直是輕。
四疊·其二
作者：劉克莊
朝代：宋

海山大士素中單，鸚鵡前驅不怕寒。
只在屋東人不識，善財錯去禮旃檀。
四疊·其五
作者：劉克莊
朝代：宋

偶捉麈揮尤有韻，不須犀辟自無塵。
早聞玉振真名士，古說冰膚是至人。
四疊·其六
作者：劉克莊
朝代：宋

狩獲祥麟而史作，夢吞白鳳以玄成。
吾詩豈得無佳瑞，枝上啁嘈翠羽聲。
四疊·其四
作者：劉克莊
朝代：宋

抹塗元不加真色，凋謝猶當易美名。
天下斷無西子白，古來惟有伯夷清。
固窮
作者：劉克莊
朝代：宋

狎邪早不由三閣，崛强今難事五樓。
寧伴伯夷山下餓，豈隨徐福海中求。
國殤行
作者：劉克莊
朝代：宋

官軍半夜血戰來，平明軍中收遺骸。
埋時先剝身上甲，標成叢塚高崔嵬。
姓名虛掛陣亡籍，家寒無俸孤無澤。
烏虖諸將官日穹，豈知萬鬼號陰風。
土馬村
作者：劉克莊
朝代：宋

村墟薪濕米如金，猶記來時臘雪深。
曾有小詩題歲月，店荒無壁可追尋。
城南
作者：劉克莊
朝代：宋

瀕江多海物，比屋盡閩人。
四野方多壘，三間欲卜鄰。
城壞復修又賦
作者：劉克莊
朝代：宋

補罅扶傾手段新，舉頭千丈又嶙峋。
主謀何止堪尸祝，妄議真當抵鬼薪。
見說傳更增邏卒，已聞犯夜少姦民。
小偷不辦公輸械，遥望須驚彼有人。
堯廟
作者：劉克莊
朝代：宋

帝與天同大，天存帝亦存。
桑麻通絕徼，簫鼓出深村。
水至孤亭合，山居列岫尊。
尚餘土階意，樵牧踐籬藩。
報恩寺
作者：劉克莊
朝代：宋

一抹斜陽上繚垣，芫花滿地柏陰繁。
城中客子聞鐘去，獨立空山聽斷猿。
壬子九日與羣從子姪登烏石山用樊川韻
作者：劉克莊
朝代：宋

垂髫登巘捷於飛，歲晚重來脚力微。
壹死壹生羣從少，某丘某水幾人歸。
即今秉燭遊清夜，自古無繩繫夕暉。
莫憶宮門謝時服，海圖尚可補寒衣。
壬戌首春十九日鎖宿玉堂四絕·其一
作者：劉克莊
朝代：宋

無情蓮炬剪將殘，有樣葫蘆畫不難。
盡笑翰林麻草拙，誰知老子布衾寒。
壬戌首春十九日鎖宿玉堂四絕·其三
作者：劉克莊
朝代：宋

秀師罪我當犁舌，賀母嗔兒欲吐心。
老去未償文字債，始知前世業緣深。
壬戌首春十九日鎖宿玉堂四絕·其二
作者：劉克莊
朝代：宋

十年前已卜菟裘，老戀君軒不自由。
衰颯禿翁垂八十，四更燭下作蠅頭。
壬戌首春十九日鎖宿玉堂四絕·其四
作者：劉克莊
朝代：宋

搯腎搜腸極苦辛，先賢曾嘆費精神。
瓣香重發來生願，世世無爲識字人。
壬辰春上冢五首·中𡼢
作者：劉克莊
朝代：宋

憶昨隆乾致太平，諸賢聳聽鳳先鳴。
奏篇不愧登瀛選，拂袖難留出晝行。
當日伯夷兄弟瘦，至今楊震子孫清。
定知千載蟇陵路，尚有行人酹董生。
壬辰春上冢五首·城南
作者：劉克莊
朝代：宋

一閉幽堂十九年，萬松手種已參天。
懶隨人乞郭東祭，自與母耕綿上田。
試問拂雲施鶴表，何如藉地薦豚肩。
此身只合安閭里，長爲先君掃墓阡。
壬辰春上冢五首·壽溪
作者：劉克莊
朝代：宋

水如綬带山如抱，畫手難摹一段奇。
松下可澆三奠去，墓傍安用萬家爲。
虹來昂首寧非瑞，蛟徙無蹤若有知。
丱角釣游今白髮，重尋陳迹不勝悲。
壬辰春上冢五首·西樓
作者：劉克莊
朝代：宋

溪草林花爭碧紅，傷心黄壤閟芳容。
短松明月易陳迹，斷雨殘雲難覓蹤。
伊昔老盆常共酌，即今敗絮倩誰縫。
臼間一斗倉陳粟，薄暮歸來獨自舂。
壬辰春上冢五首·郭西
作者：劉克莊
朝代：宋

自古佳城屬吉人，郭書王讖豈能神。
掃松稍喜衣冠衆，薦芰何妨俎豆貧。
委巷起家基世德，分山葬友等天倫。
側傍即是黄香冢，冥漠之中尚卜鄰。
壺山一首
作者：劉克莊
朝代：宋

俯瞰二州煙晻靄，遥瞻八面壁崔嵬。
廼知仙聖門庭廣，也放長房跳入來。
壽建寧太守·其一
作者：劉克莊
朝代：宋

珥貂不愛愛憑熊，似喜閩山入眼濃。
燕寢香漬公事簡，圍腰金重宦情慵。
頗聞昭代洵黄髮，未許先期訪赤松。
十萬人家同祝頌，衮衣從此入登庸。
壽建寧太守·其二
作者：劉克莊
朝代：宋

官府升平戟衛嚴，退衙惟與客清談。
寬和却笑閩溪急，苦硬翻嫌建茗甘。
南國只今歌召伯，漢庭早晚相曹參。
情知金鼎催調燮，驛路梅開雪意酣。
壽昌
作者：劉克莊
朝代：宋

山路泥深雪未乾，病身初怕浙西寒。
新年臺曆無人寄，且就村翁壁上看。
壽計院族兄
作者：劉克莊
朝代：宋

晏溫全不似霜天，開遍芙蓉蜀錦鮮。
昔我父兄慳上壽，今君翁媼各稀年。
清狂尚欲簪花舞，答颯無端據槁眠。
聞道日邊消息好，除書斷在一陽前。
夏夜
作者：劉克莊
朝代：宋

熱極不可度，起行林影中。
開窗需過月，移簟就來風。
豪鼠喧深夜，高蟬響半空。
永言時物變，露已濕莎叢。
夏旱
作者：劉克莊
朝代：宋

滿望梅天雨，誰知日轉驕。
畦蔬新住摘，盆樹久停澆。
米貴糧囷盡，泉乾汲路遥。
未遑憂世事，災已到顔瓢。
夏旱五首·其一
作者：劉克莊
朝代：宋

南蕩淺堪戽，北溝乾可田。
龍船無頓處，欲起待明年。
夏旱五首·其三
作者：劉克莊
朝代：宋

尚食停珍膳，清齋禱竹宮。
方當歌雲漢，未可和薰風。
夏旱五首·其二
作者：劉克莊
朝代：宋

井以瓶罌竭，溪堪揭厲行。
蟹泉一摘子，辛苦上山迎。
夏旱五首·其五
作者：劉克莊
朝代：宋

士窮猶可忍，拾穗亦可歌。
歲事還如此，畦間有穗麽。
夏旱五首·其四
作者：劉克莊
朝代：宋

奴挈軍持去，丁寧費耳提。
汝寧緩花塢，吾欲救蔬畦。
夏旱四首·其一
作者：劉克莊
朝代：宋

溝堪揭厲難車水，雨怕譏征不入城。
沃野燥剛妨種藝，老農歌哭不成聲。
夏旱四首·其三
作者：劉克莊
朝代：宋

吾聞曲禮當凶歲，諸大夫安敢食粱。
婢臛香芹羹過美，水車聲畔不能嘗。
夏旱四首·其二
作者：劉克莊
朝代：宋

蛟潭雩祀稀曾講，蟹井靈泉亦未迎。
代拜煩它村祝叟，願豐誤殺老書生。
夏旱四首·其四
作者：劉克莊
朝代：宋

甚歉不煩官踏旱，先輸莫待吏催租。
辛勤終日拾遺穗，展轉通宵據槁梧。
夜坐二首·其一
作者：劉克莊
朝代：宋

依約前生是蠹魚，坐窗不覺曉鐘餘。
都忘還笏休官了，渾是擔簦應舉初。
亥豕安能承謬誤，雪螢尚欲補空疎。
玄花生眼蜩鳴耳，貪校新抄數板書。
夜坐二首·其一
作者：劉克莊
朝代：宋

坐久烏薪盡，呼童掃葉忙。
海風過雪冷，冬夜抵年長。
故紙真糟粕，枯骴孰臭香。
老無閑記性，讀罷轉頭忘。
夜坐二首·其二
作者：劉克莊
朝代：宋

世法人情已盡拋，深林自占一枝巢。
病來不飲疎歡伯，老去惟書作淡交。
馬尾動煩刊筆誤，蠅頭尚可就燈抄。
山空月落商歌起，不管秋風捲屋茅。
夜坐二首·其二
作者：劉克莊
朝代：宋

併擁三重絮，猶新二尺檠。
屋高先見月，城遠忽聞更。
藜杖光芒歇，茅柴力量輕。
若非簷鐵響，淡殺老書生。
夜檢故書得孫季蕃詞有懷其人二首·其一
作者：劉克莊
朝代：宋

貪聽譙更夜未眠，偶拈一卷向燈前。
鳳簫按譜聲聲叶，鮫帕盛珠顆顆圓。
洛叟曾規秦學士，蜀公晚喜柳屯田。
江湖冷落詞人少，難起花翁傍酒邊。
夜檢故書得孫季蕃詞有懷其人二首·其二
作者：劉克莊
朝代：宋

中年豪宕以詞行，醉墨淋漓一座傾。
昔競捧牋求少藴，今誰瀝酒吊耆卿。
戴花起舞生無悶，薦菊爲肴死亦清。
愁絕水仙祠畔路，萋萋原草幾枯榮。
夜登甘露山二首·其一
作者：劉克莊
朝代：宋

小家三兩戶，荒巘萬千重。
有月犬時吠，無人泉自舂。
夜登甘露山二首·其二
作者：劉克莊
朝代：宋

月落宿禽起，幽人殊未迴。
不知何處磬，迢遞過山來。
夜讀傳燈雜書六言八首·其一
作者：劉克莊
朝代：宋

曾爲魔女攝入，亦被罔明喚迴。
錦覆陷穽可畏，鐵鑄門關勿開。
夜讀傳燈雜書六言八首·其七
作者：劉克莊
朝代：宋

贈半山翁甚美，責臨淄公不輕。
大蘇肯念舊惡，小宋猶有宿酲。
夜讀傳燈雜書六言八首·其三
作者：劉克莊
朝代：宋

達人蘧蘧夢覺，獃漢屑屑往來。
剪斷郭郎線索，送還趙老燈臺。
夜讀傳燈雜書六言八首·其二
作者：劉克莊
朝代：宋

稍喜世緣漸薄，尚嫌家事相關。
种子入豹林谷，龐公遯鹿門山。
夜讀傳燈雜書六言八首·其五
作者：劉克莊
朝代：宋

麟經之筆既絕，蠶室之書遂行。
聃非二子同傳，齊魯兩生失名。
夜讀傳燈雜書六言八首·其八
作者：劉克莊
朝代：宋

孫以獻公稱祖，妻以康子謚夫。
何必議郎博士，千秋萬歲稱呼。
夜讀傳燈雜書六言八首·其六
作者：劉克莊
朝代：宋

悠然東籬把菊，登彼西山采薇。
重華去我已久，神農沒矣安歸。
夜讀傳燈雜書六言八首·其四
作者：劉克莊
朝代：宋

神秀元來得法，誌公了不見幾。
半夜一鉢南邁，明朝隻履西歸。
夜讀樂平吳燊書鈔用與伯紀韻
作者：劉克莊
朝代：宋

病思羈懷少豫忻，暮年猶幸友多聞。
千枝管禿因稽古，一啜芹甘欲獻君。
明主何曾輕樸學，後儒大率讀今文。
藏山俟聖吾儕事，何必時人好子雲。
夜過瑞香庵作
作者：劉克莊
朝代：宋

夜深捫絕頂，童子旋開扉。
問客來何暮，云僧去未歸。
山空聞瀑瀉，林黑見螢飛。
此境惟予愛，他人到想稀。
夜飲方湖
作者：劉克莊
朝代：宋

貪聽月下小叢歌，擲去金蕉吸碧荷。
四面凉如浮震澤，五更渴欲挽斜河。
古稱賢達誰存者，今不懽娛柰老何。
長笑峴山空感慨，羊公湛輩兩消磨。
夢中爲人跋畫兩絕·其一
作者：劉克莊
朝代：宋

三相入朝馬，諸姨照夜驄。
故應留小蹇，專載拾遺公。
夢中爲人跋畫兩絕·其二
作者：劉克莊
朝代：宋

花鳥皆詩料，江山即畫圖。
暮歸錦囊重，壓殺小奚奴。
夢南塘一首
作者：劉克莊
朝代：宋

惜哉典刑盡，久矣幽明分。
忽夢如生平，握手各悲欣。
素排俗學誤，獨策聖處勳。
共起淹中蕝，重理閣上芸。
援琴奏古調，蓄耳所未聞。
騷史多香艷，叔季誰醲熏。
文通筆有色，君苗硯可焚。
精粹軼孟荀，鉅麗肩機雲。
神交暫晤語，睡覺還離群。
猶記酒邊謔，惟操及使君。
太白仙已久，伯業老尚勤。
向也失東隅，茲焉迫西曛。
窗間舊膏火，案頭古典墳。
可憐搔雪鬢，無與運風斤。
夢回
作者：劉克莊
朝代：宋

跳出槐安有底忙，何須更待熟黄粱。
牙籤載返善和宅，手板抽回政事堂。
效玉川生稱銳漢，愛楊處士號憨郎。
山中豈不差岑寂，猶勝人間臭腐腸。
夢方孚若二首·其一
作者：劉克莊
朝代：宋

仙鬼微茫果是非，不如遼鶴有歸期。
鑄成范蠡何嗟及，繡作平原未必知。
歌扇舞裙風雨散，野田荒草古今悲。
可憐一覺寒窗夢，猶記聯鞍出塞時。
夢方孚若二首·其二
作者：劉克莊
朝代：宋

寤寐中原獨著鞭，往來絕域幾餐氈。
封侯反出李蔡下，成佛却居靈運先。
八百里烹饗軍炙，九千縑輦作碑錢。
祇今誰是田橫客，回首荒丘一慨然。
夢與尤木石論史感舊七絕句·其一
作者：劉克莊
朝代：宋

學士朋來似堵牆，共看老筆出提綱。
綉韉張蓋傳呼寵，不比倡優蓄子長。
夢與尤木石論史感舊七絕句·其七
作者：劉克莊
朝代：宋

久軒雖貴尚儒癯，商略斯人似蔡謨。
給札曾來爲學士，拂衣不愛作司徒。
夢與尤木石論史感舊七絕句·其三
作者：劉克莊
朝代：宋

加璧年高公誤矣，免冠髮禿上憐之。
懸知黄鵠飛難返，獨恨青牛去稍遲。
夢與尤木石論史感舊七絕句·其二
作者：劉克莊
朝代：宋

錫山落在暮雲邊，幾載無書寄老仙。
公藝九齡余望八，夢商史稿覺悽然。
夢與尤木石論史感舊七絕句·其五
作者：劉克莊
朝代：宋

金榜朱扉此帝居，舊游恍似夢清都。
可憐白首充修撰，到了藏山一字無。
夢與尤木石論史感舊七絕句·其六
作者：劉克莊
朝代：宋

徑畈山栖謝宦情，竹溪巷處閉柴荆。
然藜曾伴劉中壘，起蕝誰招魯兩生。
夢與尤木石論史感舊七絕句·其四
作者：劉克莊
朝代：宋

眼昏漸覺聚螢難，閑殺蘭臺舊史官。
縱使青藜重下照，細書如蟻不能看。
夢覺一首
作者：劉克莊
朝代：宋

拋書咍㘆聲裏，轉枕屈伸肘中。
盧生相黄粱舍，沈郎壻翠微宮。
夢豐宅之二首·其一
作者：劉克莊
朝代：宋

一別茫茫隔九京，夢中慷慨語如生。
老猶奮筆排和議，病尚登陴募捄兵。
天奪偉人關氣數，時無好漢共功名。
殘胡仍在王師老，寶劍雖埋憤未平。
夢豐宅之二首·其二
作者：劉克莊
朝代：宋

斯人古少况於今，每恨諸賢識未深。
朝給賻錢方掩骨，家無餘帛可爲衾。
向來夫子真知己，近世門生喜負心。
惟有天涯華髮掾，獨揮衰涕望山陰。
夢賞心亭
作者：劉克莊
朝代：宋

夢與諸賢會賞心，恍然佳日共登臨。
酒邊多說烏衣事，曲裏猶殘玉樹音。
江水淮山明歷歷，孫陵晉廟冷沉沉。
曉鍾呼覺俱忘却，獨記千門柳色深。
夢館宿二首·其一
作者：劉克莊
朝代：宋

花木扶疎月露清，昔人來此比登瀛。
不知做得神仙未，身在喬松頂上行。
夢館宿二首·其二
作者：劉克莊
朝代：宋

罡風誤送到蓬萊，昔種琪花今已開。
僮鶴來迎俱嘆息，老仙又老似前回。
大乾記夢
作者：劉克莊
朝代：宋

昔夢游湘水，琴書寄葉舟。
安知三十載，真作夢中游。
大梁老人行
作者：劉克莊
朝代：宋

大梁宮中設氈屋，大梁少年胡結束。
少年嘻笑老人悲，尚記二帝蒙塵時。
烏虖國君之讎通百世，無人按劍決大議。
何當偏師縛頡利，一馿馱載送都市。
大淵寄道冠漢鏡各答以一首·其一
作者：劉克莊
朝代：宋

已掛朝冠了，煩君寄道冠。
頭蓬不梳久，髮禿欲簪難。
簡便烏巾贅，清羸鶴氅寬。
兒童怪崖異，便作羽流看。
大淵寄道冠漢鏡各答以一首·其二
作者：劉克莊
朝代：宋

雁足傳書至，蟾光出匣新。
真從古冶子，曾照漢時人。
昔作美年少，今非妙色身。
明知皆夢幻，莫認假爲真。
大目寺
作者：劉克莊
朝代：宋

來人云虎出，留此到昏鍾。
寺小於諸剎，山高似衆峯。
未寒先得雪，已夏尚如冬。
老子曾游浙，微微有辨鋒。
大行皇帝挽詩六首·其一
作者：劉克莊
朝代：宋

仁厚傳嘉祐，重華繼紹興。
方恢周境土，忽治漢山陵。
儉匪珠襦殮，危猶玉几憑。
遥知天上樂，難返白雲乘。
大行皇帝挽詩六首·其三
作者：劉克莊
朝代：宋

虜哨無寧處，龍顔有隠憂。
未曾御戎服，已報走旃裘。
地拓黄河土，天燒赤壁舟。
奈何投柱斧，不待獻俘囚。
大行皇帝挽詩六首·其二
作者：劉克莊
朝代：宋

臨照三千界，涵濡四十春。
沙難量福壽，天不大堯仁。
眇小坡詩案，優容濮議人。
老臣偏慟絕，曾扈屬車塵。
大行皇帝挽詩六首·其五
作者：劉克莊
朝代：宋

自惜孤寒士，栖栖到老休。
生前浩然棄，歿後所忠求。
臣草金雞赦，帝臨丹鳳樓。
追懷稀闊遇，恨不殺身酬。
大行皇帝挽詩六首·其六
作者：劉克莊
朝代：宋

英鑒高千古，名尤不假人。
周惟十夫哲，漢止一儒醇。
聖筆嚴褒貶，臣材豈擬倫。
驪珠六十九，誰謂橐中貧。
大行皇帝挽詩六首·其四
作者：劉克莊
朝代：宋

頗怪旄頭異，何曾玉色怡。
惡言聞佛耳，夷猾上堯眉。
河豈無清日，天曾有壞時。
嗣皇新纘禹，遺老喜還悲。
天台楊景清以所進春秋發微示余輒題小詩其後
作者：劉克莊
朝代：宋

奏篇久矣徹凝旒，誰信栖栖負笈游。
新義書之於簡策，微辭知我者春秋。
即今未勸邇英講，他日應煩掌故求。
歷數先儒多晚達，前孫明復後康侯。
天基節口占二首·其一
作者：劉克莊
朝代：宋

報道東方欲辨晨，强扶衰憊起冠紳。
差賢眇者與跛者，竊比封人祝聖人。
野老豈知蒙帝力，農夫稍有告余春。
不須景慕斜川叟，且作田間擊壤民。
天基節口占二首·其二
作者：劉克莊
朝代：宋

赫風隠隠聽宮縣，曾立紅雲一朵邊。
天語下詢顔不遠，帝歌自作墨猶鮮。
臺郎誰是玄都舊，輿尉安知絳老年。
散吏宮花能幾許，諸孫爭怕落人先。
天塹
作者：劉克莊
朝代：宋

興亡天數亦人謀，戰艦蒙衝一炬休。
雪浪如山限南北，不湔江令沈侯羞。
天奪
作者：劉克莊
朝代：宋

曩造河沙業，今災夢幻身。
不知岩下電，天奪與何人。
太守宋監丞新三先生祠刊二劉遺文以二詩紀實·其一
作者：劉克莊
朝代：宋

兩翁仕不至丞郎，名節能流百世芳。
窮巷號爲通德里，舊書藏在善和坊。
古楹日敝加丹刻，老柏年深益黛蒼。
太守懷賢崇教化，鄉先生盍祭于鄉。
太守宋監丞新三先生祠刊二劉遺文以二詩紀實·其二
作者：劉克莊
朝代：宋

俱事重華著直聲，百年藏藁未流行。
世評諫疏如劉向，公讀遺書感樂生。
里有襄陽耆舊傳，史無齊魯大臣名。
孤孫白首荒家學，甘作滕民負耒耕。
太守林太博贈瑞香花·其一
作者：劉克莊
朝代：宋

一樹婆娑整復斜，使君輟贈到田家。
自慙甕牖繩樞子，不稱香囊錦傘花。
小借煖風爲破萼，旋澆新水待抽芽。
丁寧童子勤封植，留與甘棠一樣誇。
太守林太博贈瑞香花·其七
作者：劉克莊
朝代：宋

短牋小草墨痕斜，句法來從和靖家。
吟賞豈無神助筆，護持疑有物司花。
莫因山鳥啼榕樹，便憶河豚飽荻芽。
多少邦人沾賸馥，願碑遺愛永傳誇。
太守林太博贈瑞香花·其三
作者：劉克莊
朝代：宋

吏散庭空戟影斜，吟牋飛到野人家。
隋珠和璧難酬價，禪榻茶甌忒負花。
譜欠名人爲品藻，詩因尤物始萌芽。
近公匹似熏班馬，荀令風流未足誇。
太守林太博贈瑞香花·其二
作者：劉克莊
朝代：宋

壞徑泥深古檻斜，居然幻作貴游家。
小亭自課僮鉏草，空室俄驚女散花。
便覺麝囊無遠韻，頻挑蟻蠹有新芽。
紫薇紅藥催公去，獨許詩留野老誇。
太守林太博贈瑞香花·其五
作者：劉克莊
朝代：宋

幾點朝來小雨斜，未應造物妬山家。
陡驚春報千林信，擬問天留數日花。
寫物祇今須老筆，染根何處有靈芽。
彩雲過眼真如夢，著意追摹豈好誇。
太守林太博贈瑞香花·其六
作者：劉克莊
朝代：宋

拙筆蕪辭字半斜，情知見笑大方家。
放教吉甫獨哦句，除却微之誰別花。
勾引親朋需果核，隄防風日損根芽。
玉津應制須公等，林下樵歌敢自誇。
太守林太博贈瑞香花·其四
作者：劉克莊
朝代：宋

吟諷攀翻到月斜，衆驚奇寶聚貧家。
高才盍視宮中草，退士聊看屋角花。
未必園丁諳樹性，更愁墨客笑薑芽。
畫堂金鼎熏蘭麝，豈有天然韻可誇。
失貓
作者：劉克莊
朝代：宋

飼養年深性已馴，攀牆上樹可曾嗔。
擊鮮偶羨鄰翁富，食淡因嫌舊主貧。
蛙跳階庭殊得意，鼠行几案若無人。
籬間薄荷堪謀醉，何必區區慕細鱗。
失貓一首
作者：劉克莊
朝代：宋

周遭闇室工訶夜，偃息朝簷喜曝晴。
𨁝跳似猴難攝伏，縱擒無鼠敢從橫。
儂貪夢蝶防閑弛，汝薄魚餐去住輕。
赤脚蒼頭俱失察，主君姑息不須驚。
夾漈草堂
作者：劉克莊
朝代：宋

嶺絕瀑源窮，曾於此築宮。
得知千載上，因住萬山中。
廢址苔荒盡，遺書電取空。
高皇南渡始，却議及招弓。
奉酬吳洪二公三和之什·其一
作者：劉克莊
朝代：宋

千層墜爲一毫差，還了魚鬚脫革華。
數尺了無懷內錦，三斤空有話頭麻。
早曾謁帝吟薰殿，晚欲逃儒入墨家。
自笑老人心尚駿，故吾不換換新花。
奉酬吳洪二公三和之什·其二
作者：劉克莊
朝代：宋

衰容懶鑷白髭鬚，新詠難追紀少瑜。
攀檻公曾排禹佞，下帷我亦鄙弘諛。
瓶沽何必太玄也，褐博嘗聞大勇乎。
捽茹膾肝均一飽，不知誰聖復誰愚。
奉題付珠二首·其一
作者：劉克莊
朝代：宋

象罔得來還失了，寒齋拾去閟藏之。
臨行此物猶難忍，不付他人付二兒。
奉題付珠二首·其二
作者：劉克莊
朝代：宋

初祖西來但指心，大光明藏在胸襟。
世間盲漢渾忘却，誤向驪龍頷下尋。
奎宿奏事
作者：劉克莊
朝代：宋

過客危於惠，移儋遠似瓊。
末年蘂珠殿，奏事獨奎星。
好事近
作者：劉克莊
朝代：宋

老不計生朝，慚愧阿連書尺。雪鬢霜髭不管，管眼腰黃赤。待將心事自箋天，莫費子公力。乞賜先生處士，換一張黃敕。
妄想
作者：劉克莊
朝代：宋

妄想如冰已盡消，朱顔日向鏡中凋。
玉關萬里曾投筆，草市三家却負樵。
弱水古來無路到，小山歲晚有人招。
吾廬寂寂何須笑，君看閑僧住退寮。
始冰
作者：劉克莊
朝代：宋

始猶飄灑忽嚴凝，村獠初看盡失驚。
包裹入城問蓍舊，一名木稼一名冰。
子□林倅餉予雙雞
作者：劉克莊
朝代：宋

空谷跫然聞足音，殷勤通守致家禽。
陰晴不爽司晨□，□暮全無起舞心。
夢短那堪眠警枕，脛長稍已怯□衾。
可憐一念尤迂闊，朗誦西山夜氣箴。
子真子常餉雙鴛將以五言效顰三首以謝·其一
作者：劉克莊
朝代：宋

重重金殿裏，鎖向帝王家。
縱得游靈沼，何如睡暖沙。
子真子常餉雙鴛將以五言效顰三首以謝·其三
作者：劉克莊
朝代：宋

顧影矜毛羽，晴川偶泳游。
不知誰打鴨，驚去不回頭。
子真子常餉雙鴛將以五言效顰三首以謝·其二
作者：劉克莊
朝代：宋

栖非梧不憇，渴以醴爲漿。
回首笑鴟輩，方爭腐鼠忙。
子規
作者：劉克莊
朝代：宋

一聲聲勸人歸去，啼血江南幾樹花。
我被微官拘束在，汝緣何事不歸家。
孔子問禮圖
作者：劉克莊
朝代：宋

却萊辨夷夏，隳郈肅君臣。
丘豈生知者，聃非絕滅人。
字說一首
作者：劉克莊
朝代：宋

半山字說行，精義極貫穿。
世好鴉蚓書，誰識蟲魚篆。
孚應祠十二韻
作者：劉克莊
朝代：宋

吾翁宰木下，有蛟穴而居。
一旦忽死去，靈物不待驅。
秦時灌口君，髣佛其人歟。
但當詠雩風，不必焚尪巫。
三農相勞苦，萬頃皆上腴。
其功及百世，否則吾其魚。
沈沈孚應祠，輪奐粲碧朱。
何當春服成，童冠相携扶。
牢醴薦閟宮，風謠采康衢。
它日送迎神，詩亦不可無。
吾筆雖卑弱，實錄非敢誣。
斐然勒碑陰，竊比韓與蘇。
孟夏汎方湖得同字
作者：劉克莊
朝代：宋

長笛橫吹露滿空，柂行渾不辨西東。
岸回初見遥峯出，浦盡新疏別港通。
月照鷺身明石畔，風翻螢影沒荷中。
書生此樂關時命，歎息無因夜夜同。
孟浩然騎馿圖
作者：劉克莊
朝代：宋

壞墨殘縑閲幾春，灞橋風味尚如真。
摩挲只可誇同社，裝飾應難奉貴人。
舊向集中窺一面，今於畫裏識前身。
世間老手惟工部，曾伏先生句句新。
季父習靜哀詩四首·其一
作者：劉克莊
朝代：宋

關洛源流遠，乾淳輩行尊。
一檠常對卷，貳簋亦開樽。
縞素幾空巷，玄纁不及門。
異時遺逸傳，誰定訪丘園。
季父習靜哀詩四首·其三
作者：劉克莊
朝代：宋

習靜先生子劉子，新阡即此是標題。
便無華表翔雙鶴，不有生芻藉隻雞。
在昔陶潜書處士，從它孟德揭征西。
原頭一慟關倫紀，始信彭殤未易齊。
季父習靜哀詩四首·其二
作者：劉克莊
朝代：宋

憶在嬰兒日，常依少父傍。
不嗔仲容小，猶記阿宜長。
誨語祛蒙吝，埋辭愧惰荒。
從今有疑義，無復叩山房。
季父習靜哀詩四首·其四
作者：劉克莊
朝代：宋

易學紛紛各著書，獨於師說著功夫。
涪翁舊傳七分止，邵子先天一畫無。
不遣耆英陪講讀，空留章句授生徒。
即今黄策方施用，姑可藏山待後儒。
孫伯符
作者：劉克莊
朝代：宋

霸略誰堪敵伯符，每開史冊想規模。
一千掃衆橫江去，十七成功自古無。
不分老瞞稱猘子，便呼公瑾作姨夫。
君看末命尤奇特，指顧張昭爲托孤。
學進士作大方無隅二首·其一
作者：劉克莊
朝代：宋

趨出範圍表，方之大者乎。
理同然不異，隅至此俱無。
聖豈東西判，游何內外拘。
鵠邊天浩浩，蝸角國區區。
廣可包三極，微寧泣一夫。
晚知莊老誕，終向孔門趨。
學進士作大方無隅二首·其二
作者：劉克莊
朝代：宋

舉世游方內，規規臆見拘。
惟其全體大，所以四隅無。
矩絜豈能盡，軌同安有殊。
其崖誰見者，何岸可登乎。
固異管窺智，寧如斗絕區。
彼哉露圭角，毋乃小人儒。
孺子祠
作者：劉克莊
朝代：宋

孺子祠堂插酒旗，游人那解薦江蘺。
白鷗欲下還驚起，曾見陳蕃解榻時。
安仁驛
作者：劉克莊
朝代：宋

偶向溪邊洗客塵，數株如玉照青蘋。
凄風冷雨分宜縣，頼有梅花管領人。
安溪黄明府得子次徐常丞韻一首
作者：劉克莊
朝代：宋

宰公心印佛心慈，吉兆前知抱送期。
喜溢親闈占鸑鷟，來從帝所下騎麒。
芝蘭庭戶芽初茁，荼堇原田味變飴。
加我數年渠稍長，要看丱角出吟詩。
宋侯和燈夕詩再用韵二首·其一
作者：劉克莊
朝代：宋

茜袂黄眉出滿城，賢侯遊豫順民情。
鼓聲足驗村田樂，月色遥占輦路晴。
定有儒臣映藜仗，又聞京尹折蓮棚。
祠官一瓣無它祝，但願旄頭盡掃清。
宋侯和燈夕詩再用韵二首·其二
作者：劉克莊
朝代：宋

近傳桂管置行營，想見臨淮號令明。
書載舞干文德遠，曲名破陣武功成。
小兒隊整遺風在，大將壇荒舊址平。
未得軍前實消息，强歌安得有歡聲。
客中作
作者：劉克莊
朝代：宋

漂泊何須遠，離鄉即旅人。
吹薪嘗海品，書刺謁田鄰。
家寄寒衣少，山來曉夢頻。
小兒仍病瘧，詩句竟無神。
客問宗旨一首
作者：劉克莊
朝代：宋

萬物泛觀皆我闥，諸君何事入吾褌。
不須苦問儂宗旨，醉裏聞之洛誦孫。
客過
作者：劉克莊
朝代：宋

客過柴門歎寂寥，旋挑野菜拾風樵。
無錢輟贈開衣笈，有病來求探藥瓢。
偶憇荒郊思種樹，每逢斷澗欲營橋。
書生一念終迂闊，猶閔蒼黔與肖翹。
宮詞四首·其一
作者：劉克莊
朝代：宋

出海新蟾玉半鈎，風翻荷蕩起栖鷗。
女郎定有穿針約，偷看明河記立秋。
宮詞四首·其三
作者：劉克莊
朝代：宋

一夜秋風入碧梧，蟬聲永巷月華孤。
幾回夢裏羊車過，又是銀牀轉轆轤。
宮詞四首·其二
作者：劉克莊
朝代：宋

涼殿吹笙露滿天，木犀花發月初圓。
君王少御珊瑚枕，多就宮人玉臂眠。
宮詞四首·其四
作者：劉克莊
朝代：宋

先帝宮人總道粧，遥瞻陵柏淚成行。
舊恩恰似薔薇水，滴在羅衣到死香。
容堂生日
作者：劉克莊
朝代：宋

玉守清無一點塵，泠泠笙鶴下青旻。
大期爵德尊三者，上界神仙第一人。
經畫中原皆向化，燮調四序總如春。
自憐九袠鬚眉老，籠鴿難陪祝壽賓。
宿別瀑上二首·其一
作者：劉克莊
朝代：宋

十里荒荆手共開，屐痕歷歷在青苔。
山中猿鳥愁予去，爭問先生幾日迴。
宿別瀑上二首·其二
作者：劉克莊
朝代：宋

兩日相疎鄙吝生，今當遠別若爲情。
夜窗看到千峰黑，枕上猶貪落澗聲。
宿千歲庵聽泉
作者：劉克莊
朝代：宋

因愛庵前一脈泉，襆衾來此借房眠。
驟聞將謂溪當戶，久聽翻疑屋是船。
變作怒聲猶壯偉，滴成細點更清圓。
君看昔日蘭亭帖，亦把湍流替管絃。
宿囊山懷洪岳二上人
作者：劉克莊
朝代：宋

憶在山中識二僧，一亡一已拂衣行。
壁間笠徙名藍掛，寺外松過壽塔生。
隴月定知今夕恨，澗泉猶咽舊時聲。
隔房侍者皆新剃，不似閑人却有情。
宿小寺觀主僧陞座
作者：劉克莊
朝代：宋

靜處尤宜策睡勳，徑投禪榻炷鑪熏。
恰爲胡蝶春游美，忽吼華鯨曙色分。
僧袒右肩方說法，我聾左耳若無聞。
平生不作桑間戀，草草挑包下白雲。
宿山中十首·其一
作者：劉克莊
朝代：宋

城中人怪我，清旦買芒鞋。
君若知其趣，還應日日來。
宿山中十首·其一〇
作者：劉克莊
朝代：宋

淒風轉林杪，露坐感衣單。
不道山中冷，翻憂世上寒。
宿山中十首·其七
作者：劉克莊
朝代：宋

崖居供給少，不用犬防籬。
只恐偷兒黠，來窺壁上詩。
宿山中十首·其三
作者：劉克莊
朝代：宋

就泉爲碓屋，纍石作書龕。
有意耕汾曲，無心起水南。
宿山中十首·其九
作者：劉克莊
朝代：宋

玉筯篆文古，銀鈎楷法精。
得知千載下，時有打碑聲。
宿山中十首·其二
作者：劉克莊
朝代：宋

玉轡上沙堤，金鞍戍磧西。
何如寒澗底，落日蹇馿嘶。
宿山中十首·其五
作者：劉克莊
朝代：宋

路危防陟遠，溪黑阻窮深。
涼月如高士，頻招未出林。
宿山中十首·其八
作者：劉克莊
朝代：宋

山中無價寶，月色與泉聲。
莫向貴人說，將爲有力爭。
宿山中十首·其六
作者：劉克莊
朝代：宋

巖僧殊好事，絕頂廟龍君。
勿笑一泓水，能生六合雲。
宿山中十首·其四
作者：劉克莊
朝代：宋

市脯店猶遠，刈芻人未歸。
夜深語童子，且掩半邊扉。
宿莊家二首·其一
作者：劉克莊
朝代：宋

初秋風露變，偶出憇莊家。
原稼無全穗，陂荷有晚花。
疎鍾踰澗響，微月轉林斜。
鄰媼頭如雪，燈前自績麻。
宿莊家二首·其二
作者：劉克莊
朝代：宋

茅茨迷詰曲，度谷復踰陂。
世上事如許，山中人不知。
牛羊晴卧野，鵝鶩晚歸池。
粗識爲農意，秋輸每及時。
寄二徐
作者：劉克莊
朝代：宋

珍重渠家大小君，分明二陸是前身。
遥知洛下傾城看，錦樣文章玉樣人。
寄人
作者：劉克莊
朝代：宋

老携詩卷入京華，覓店先須近酒家。
白髮但能妨進取，未妨痛飲插梅花。
寄何立可提刑
作者：劉克莊
朝代：宋

故人握節守齊安，聞說邊頭事愈難。
赤手募丁修險隘，白頭擐甲禦風寒。
半腰城甫包圍畢，一把兵皆點摘殘。
收得去年書在架，憶君燈下展來看。
寄劉實齋侍郎
作者：劉克莊
朝代：宋

狂胡昔犯高安郡，井邑皆經蹀血餘。
兒童猶記馴治化，盜賊能全白鶴居。
子政子駿皆博學，公是公非各著書。
侍郎鼎貴殿諸老，劉氏愈蕃而大歟。
寄吳恕齋侍郎
作者：劉克莊
朝代：宋

幾年病卧禪床上，一旦名標御札中。
收召東都無處士，記憐北谷有愚公。
依然晚景垂衰白，勝似天街踏軟紅。
多謝臯夔與周召，十分結裹後村翁。
寄呈陽巖
作者：劉克莊
朝代：宋

與君非復昔年時，我瞎君聾各已衰。
螢案頭光何必照，蟻床下鬭不須知。
嵇康老覺形骸懶，扁鵲亡無耳目醫。
只恐蒲輪催强起，林間未免獨吟詩。
寄和湯仲能
作者：劉克莊
朝代：宋

憶昨桃包返故鄉，意君束带侍明光。
一書似坐窮爲祟，百計無如去最長。
蟻穴夢殘何足記，蟇陵願在莫須償。
即今臺閣多收召，定有名公雪孝章。
寄夔漕王中甫
作者：劉克莊
朝代：宋

舊歲書猶至漢陽，新年夢已隔瞿唐。
西人久苦供軍費，南士專營出峽裝。
塵暗三邊途尚梗，身遊萬里鬢應蒼。
蜀山聞說多僊者，試爲余求辟穀方。
寄左次魏二首·其一
作者：劉克莊
朝代：宋

多謝齊安牧，交情未闊疎。
方籌江北事，肯寄海南書。
開幙交鋒處，修城劫火餘。
別來各添歲，筋力近何如。
寄左次魏二首·其二
作者：劉克莊
朝代：宋

同事征西府，聞君已繡衣。
小侵今視昔，大捷是耶非。
酋長輿尸返，偏裨奏凱歸。
六關天樣險，莫遣賊能飛。
寄强甫
作者：劉克莊
朝代：宋

囝罷相依螢雪邊，安知今汝亦華顛。
寧從欵乃翁孤釣，肯要原夫輩一聯。
兒向詩中得三昧，吏鉗紙尾怕分權。
客言大尹尤謙挹，每見屏星榻必懸。
寄强甫二首·其一
作者：劉克莊
朝代：宋

出戶詢來使，能言別後臞。
病餘雙鬢改，俸外一錢無。
撰杖陪諸老，篝燈課二雛。
梅天費調燮，善保不貲軀。
寄强甫二首·其二
作者：劉克莊
朝代：宋

守局喧卑地，携孥寂寞濱。
魯儒猶委吏，周禮有鹽人。
勿發泥塗歎，姑持玉雪身。
秋風懷檄否，莆與福比鄰。
寄徐夏叔
作者：劉克莊
朝代：宋

曾識徐卿二子奇，秋來往往夢瓊枝。
明時莫作沉湘賦，暇日應題望嶽詩。
主愛客卿寧忍舍，兄嗟予季若爲思。
湖南歲晚多迴鴈，頻寄書歸尉別離。
寄徐直翁侍郎二首·其一
作者：劉克莊
朝代：宋

銳惰皆由氣所爲，浩然不屈是男兒。
未知重入脩門後，何似初攀折檻時。
已有客貽絕交論，豈無人取送行詩。
勿令一種求疵者，妄議君侯鳳德衰。
寄徐直翁侍郎二首·其二
作者：劉克莊
朝代：宋

憶昨紛紛衆喙鳴，怪君噤齘久無聲。
得非家客留廷尉，或是閨人沮仲卿。
白璧微瑕終古在，黄金橫带霎時榮。
從來公議無情甚，莫遣蒙齋獨擅名。
寄方時父
作者：劉克莊
朝代：宋

憶騎竹馬已情親，何况而今雪鬢新。
早日無金能結客，暮年有膩解污人。
忝三品料余宜斥，厭五侯鯖子不貧。
已向榕陰添釣石，儻來溪上伴垂綸。
寄方時父二首·其一
作者：劉克莊
朝代：宋

長君三歲覺衰殘，當子之年乞退閑。
兄已荷鋤爲老圃，弟方負笈上春官。
輕紅入譜因人重，淡墨遺賢豈命慳。
歐九玉堂在天上，不如杜二草堂安。
寄方時父二首·其二
作者：劉克莊
朝代：宋

跖富回貧賦予偏，有司之者勿尤天。
不爭貴倖銅山鑄，專筭書生紙裹錢。
僅有玉川數間屋，素無魯望百弓田。
荒村牢落稀還往，儻肯重登入剡船。
寄楊休文高士
作者：劉克莊
朝代：宋

未答前書每有慙，忽收近訊自開緘。
繳回玉笥山人號，換得金門羽客銜。
石鼎聯詩塵滿硯，竹宮應制草盈函。
可憐予與君俱錯，投老方思卸戲衫。
寄永嘉王侍郎
作者：劉克莊
朝代：宋

珍重西清老，書來訪薜蘿。
爲邦應好在，作佛竟如何。
花押常衙少，柑香靜坐多。
聞公鬚尚黑，未害小婆娑。
寄沂孫
作者：劉克莊
朝代：宋

帝失遺珠不知處，離朱象罔遍咨詢。
彼皆宗此於方外，汝獨問之於水濱。
求我聲音難見佛，得吾骨髓別無人。
即今牛驥嗟同皁，天網何時罩鳳麟。
寄泉僧真濟
作者：劉克莊
朝代：宋

師邃於醫者，聞諸諫議然。
若非禪性悟，必有脈書傳。
藥貴逢人施，方靈尅日痊。
西風瓶錫冷，儻肯訪沉綿。
寄洪雲巖尚書
作者：劉克莊
朝代：宋

再尹神臯逾兩載，市無羣鬭獄無冤。
至尊猶遣使傳詔，細故何煩士舉幡。
昨日千牙兵遶帳，今朝幾箇客過門。
懸知一念尤忠愛，報大臣知聖主恩。
寄湯伯紀侍郎二首·其一
作者：劉克莊
朝代：宋

明主虛懷相受言，苛留不住去翩然。
久無疎傅還鄉事，始覺甘槃遯野賢。
真箇浮雲輕富貴，元來平地有神仙。
兩翁到老相追逐，君駕青牛我執鞭。
寄湯伯紀侍郎二首·其二
作者：劉克莊
朝代：宋

仗下鳴曾驚衆聽，省中語不願人傳。
騷留屈子芳菲在，史視胡公糞土然。
士到後凋方見節，世除勇退別無仙。
遥知洛下諸君子，應笑儂詩老放顛。
寄湯伯紀秘書
作者：劉克莊
朝代：宋

挽留天語極諄諄，願爲明時遠牧民。
倏去居然令國削，至清渾不怕州貧。
斷無苞匪聊崇儉，纔用蒲鞭亦害仁。
莫比尋常騎竹馬，使君元結一流人。
寄湯季庸侍郎
作者：劉克莊
朝代：宋

粵從紫氣度函關，更十年中幾賜環。
一葉身輕歸去勇，六丁力盡挽來難。
高情常寄紛華外，晚節全觀出處間。
別後有書無寄處，聊憑小阮問平安。
寄漢陽守王中甫
作者：劉克莊
朝代：宋

自辭莫府徑歸耕，同舍分携闕寄聲。
帳下飛書空有草，軍中上級獨無名。
山深僕不聞時事，塞近君應得虜情。
聞道漢東堪卧治，訊來依舊說招兵。
寄熊主簿
作者：劉克莊
朝代：宋

一出懸知計已非，更堪留滯未成歸。
即今白首負松菊，何處青山無蕨薇。
不恨老從中歲至，但悲事與素心違。
當齋寂寞生秋草，幾度臨風憶杜微。
寄盧威仲中書
作者：劉克莊
朝代：宋

艾翁孝廟老詞臣，曾許樗翁接後塵。
想見柳邊飛蓋客，不忘花外小車人。
無斜封出公嚴憚，有賜金揮僕未貧。
聞上三房歸大手，周洪以後欠新綸。
寄章貢姚使君
作者：劉克莊
朝代：宋

虔在江西尤鉅麗，極知君相選侯難。
昔多法從懷州紱，今少詩人上將壇。
斂戍官兵申拆洗，放衙谿洞報平安。
衰頹欲納轅門謁，却怕崆峒臘雪寒。
寄章貢姚別駕
作者：劉克莊
朝代：宋

贛江當日血成川，誰肯身馳不測淵。
尺檄約降諸峒靜，單車禽畔一城全。
带刀俗染惟新化，橫槊詩刊第幾編。
想與元龍談世事，亦憐疎拙老林泉。
寄翁丹山侍郎
作者：劉克莊
朝代：宋

閲盡諸公上要津，丹山除目一番新。
六卿尤重大宗伯，九制須還老舍人。
太史將封乃留滯，紀瞻雖召尚逡巡。
應憐公幹今衰病，頻寄書來寂寞濱。
寄肅翁紫薇
作者：劉克莊
朝代：宋

當年臨鏡學施朱，不信人間有彼姝。
瞥見內家眉樣別，回看鏡裏是村姑。
寄衣曲
作者：劉克莊
朝代：宋

征夫去時著紵葛，征夫未回天雨雪。
夜呵刀尺製寒衣，兒小却倩人封題。
上有淚痕不教洗，征夫見時認針指。
殷勤著向邊城裏，莫遣寒風吹腠理。
江南江北一水間，古人萬里戍玉關。
寄趙昌父
作者：劉克莊
朝代：宋

世上久無遺逸禮，此翁白首不彈冠。
一生官職監南嶽，四海詩盟主玉山。
經歲著書人少見，有時入郭俗爭看。
何因樵服供薪水，得附高名野史間。
寄趙簡叔知宗
作者：劉克莊
朝代：宋

造物方將貴此翁，煌煌三印屈盤紅。
牋天不受珠犀涴，表海新兼鈇鉞雄。
詩滿名山留妙墨，舶歸外國說清風。
何當把臂登雲榭，共看鯨波浸碧空。
寄陳澈計議二首·其一
作者：劉克莊
朝代：宋

十載三邊慣轍環，來得書得報平安。
謂宜圖畫凌煙上，猶自翺遊隴蜀間。
畫策功多寧論賞，封侯事在且加餐。
傳聞玉帳先禽闢，定有新銘刻劍關。
寄陳澈計議二首·其二
作者：劉克莊
朝代：宋

匹馬單鎗去復還，天生此士濟時艱。
如何方奏淮夷雅，又遣行歌蜀道難。
兜刺史誰修廢廟，漢將軍尚有荒壇。
會當露布西陲捷，師擁齋旄客換班。
寄韓仲止
作者：劉克莊
朝代：宋

昨仕京華豪未減，脫鞾不問貴游嗔。
詩家爭欲推盟主，丞相差教作散人。
閉戶自爲千載計，入山又忍十年貧。
幾思投劾從公去，背笈肩琴澗水濱。
寄題上饒方氏野堂
作者：劉克莊
朝代：宋

尊君曾索野堂吟，忽忽歸舟忘至今。
舊有田廬無偃仰，新移花木已幽深。
遠書來責訂金諾，拙咏聊酬挂劍心。
行盡四方垂八十，始知朝市愧山林。
寄題南康胡氏春風堂
作者：劉克莊
朝代：宋

芋魁菜甲必同食，石田茅屋不忍析。
有時對床聽風雨，有時共燈窺簡冊。
大兄獨抱古人道，群季各修弟子職。
一門和氣常如春，紫荆花開庭草碧。
宛然生在舞雩時，又若坐於明道側。
吾嘗三復棠棣詩，周公千載有慙色。
共梨分棗能幾何，摘瓜煮豆堪太息。
區區錐刀未足讓，伯夷遜國采薇喫。
君能聚族真卓行，余亦爲兄愧涼德。
莫年有意觀廬山，因作春風堂上客。
寄題小孤山二首·其一
作者：劉克莊
朝代：宋

鼻祖耳孫同嗜好，買山世世種梅花。
直從和靖先生戶，割上寒齋處士家。
寄題小孤山二首·其二
作者：劉克莊
朝代：宋

梅花種子無窮盡，和靖何曾占斷休。
若向鼻端參得透，孤山不必在杭州。
寄題建陽宋景高友于堂
作者：劉克莊
朝代：宋

樞相落成文甚古，府君卜築墨猶新。
宛如釀棗分梨日，堪愧燃萁煮豆人。
五桂必攀昆季爽，三荆不析戶庭春。
夢中猶識三溪路，安得登堂列下賓。
寄題建陽馬氏晚香堂
作者：劉克莊
朝代：宋

自鉏空曠汲潺湲，占斷清溪第幾灣。
傍九日開侵歲晏，居千花殿覺天慳。
餐英飲露平生事，遺臭流芳一念間。
菊不負君君負菊，年年秋不在家山。
寄題徐仲晦須友堂二首·其一
作者：劉克莊
朝代：宋

病翁歲晚朋從絕，細讀高文面發慙。
士貴切磋寧獨學，僧雖苦硬有同參。
名堂蓋取倫之五，開徑那無益者三。
見說戶庭來不拒，儻分半席待樗庵。
寄題徐仲晦須友堂二首·其二
作者：劉克莊
朝代：宋

西山仙去各離羣，窮達區區不足云。
僅有尹譙守伊洛，更無房魏說河汾。
虎皮子盍闓新義，蠹簡予方輯舊聞。
何日蹇馿載樽酒，一燈析理更論文。
寄題徐候雨山堂
作者：劉克莊
朝代：宋

竹溪來索後村吟，讀記披圖已醒心。
豈是沕淵行雨懶，亦非避地入山深。
喜看素瀑飛青壁，不管蒼苔卧綠沉。
西北城高刁斗急，將軍未可問山林。
寄題心泉
作者：劉克莊
朝代：宋

之子幽棲恨未深，飛泉來處有亭臨。
觚懸木杪猶煩耳，易在床頭且洗心。
夸士十漿須五饋，癡人一帚享千金。
箕山潁水應如故，太息巢由不可尋。
寄題惠州嘉祐寺坡公手植樅樹
作者：劉克莊
朝代：宋

誰道炎州無勁植，君看韓木與蘇樅。
憩棠此日成遺愛，伐樹當年不見容。
巴俗曾傳萊相柏，番人猶敬范公松。
閲三甲子方拈出，吳令之賢豈易逢。
寄題李尚書秀野堂一首
作者：劉克莊
朝代：宋

江上歸來兩鬢絲，倒囊惟剩草堂貲。
雲山有態爭呈獻，天海無邊入指麾。
怪石遠從商舶至，名花多自別州移。
寄聲獨樂先生說，世事而今尚可爲。
寄題楊𢡟卿孝感堂
作者：劉克莊
朝代：宋

哭時聞者亦欷歔，雙鶴隨聲下碧虛。
帝出絲綸照穹壤，官施綽楔表門閭。
今無陶侃誰能爾，古有蘇耽莫是渠。
華髮史儋曾載筆，尚能濃墨爲君書。
寄題沙縣死事祝將祠堂
作者：劉克莊
朝代：宋

淮右多良將，吾猶識祝侯。
虎生能肉食，豹死有皮留。
鐵漢爲揮涕，冰翁與雪讎。
標名忠義傳，榮甚復何求。
寄題竹溪平遠軒
作者：劉克莊
朝代：宋

顛米含毫野處名，略安欄檻不施扃。
原田足雨陂塘白，天海無雲島嶼青。
鄰叟扶犂耕斥鹵，行人休樹濯清泠。
何時去作軒中客，併欲傳公道德經。